ΚΑΝΟΝΙΣΜΟΣ (1)

Σημείωμα προς τον αναγνώστη

Τα κείμενα με πλάγια στοιχεία αφορούν τις ερμηνείες (άρθρο 162) του παρόντος Κανονισμού.

ΠΙΝΑΚΑΣ ΠΕΡΙΕΧΟΜΕΝΩΝ

Σελίδα

ΚΕΦΑΛΑΙΟ Ι - ΒΟΥΛΕΥΤΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Άρθρο 1 Το Ευρωπαϊκό Κοινοβούλιο . 8

Άρθρο 2 Ανεξαρτησία της εντολής . 8

Άρθρο 3 Προνόμια και ασυλίες . 8

Άρθρο 4 Συμμετοχή στις συνεδριάσεις και τις ψηφοφορίες . 8

Άρθρο 5 Πληρωμή εξόδων και αποζημιώσεις . 8

Άρθρο 6 Άρση της ασυλίας . 8

Άρθρο 7 Έλεγχος της εντολής . 9

Άρθρο 8 Διάρκεια της εντολής . 9

Άρθρο 9 Κανόνες συμπεριφοράς . 10

ΚΕΦΑΛΑΙΟ ΙΙ - ΣΥΝΟΔΟΙ ΤΟΥ ΚΟΙΝΟΒΟΥΛΙΟΥ

Άρθρο 10 Σύγκληση του Κοινοβουλίου . 11

Άρθρο 11 Τόπος των συνεδριάσεων . 11

ΚΕΦΑΛΑΙΟ ΙΙΙ - ΑΞΙΩΜΑΤΟΥΧΟΙ

Άρθρο 12 Πρεσβύτερος βουλευτής . 11

Άρθρο 13 Υποψηφιότητες και γενικές διατάξεις . 11

Άρθρο 14 Εκλογή του Προέδρου - Εναρκτήριος λόγος . 12

Άρθρο 15 Εκλογή των Αντιπροέδρων . 12

Άρθρο 16 Εκλογή των Κοσμητόρων . 12

Άρθρο 17 Διάρκεια της θητείας . 12

Άρθρο 18 Χηρεύοντα αξιώματα . 12

Άρθρο 19 Καθήκοντα του Προέδρου . 12

Άρθρο 20 Καθήκοντα των Αντιπροέδρων . 13

ΚΕΦΑΛΑΙΟ IV - ΟΡΓΑΝΑ ΤΟΥ ΚΟΙΝΟΒΟΥΛΙΟΥ

Άρθρο 21 Σύνθεση του Προεδρείου . 13

Άρθρο 22 Καθήκοντα του Προεδρείου . 13

Άρθρο 23 Σύνθεση της Διασκέψεως των Προέδρων . 13

Άρθρο 24 Καθήκοντα της Διασκέψεως των Προέδρων . 14

Άρθρο 25 Καθήκοντα των Κοσμητόρων . 14

Άρθρο 26 Διάσκεψη των Προέδρων των Επιτροπών . 14

Άρθρο 27 Διάσκεψη των Προέδρων των Αντιπροσωπειών . 14

Άρθρο 28 Δημοσιότητα επί της δραστηριότητας του Προεδρείου, της Διάσκεψης των Προέδρων και των Κοσμητόρων . 14

ΚΕΦΑΛΑΙΟ V - ΠΟΛΙΤΙΚΕΣ ΟΜΑΔΕΣ

Άρθρο 29 Σχηματισμός των πολιτικών ομάδων . 15

Άρθρο 30 Οι μη εγγεγραμμένοι βουλευτές . 15

Άρθρο 31 Κατανομή των θέσεων στην αίθουσα συνεδριάσεων . 15

Σελίδα

ΚΕΦΑΛΑΙΟ VI - ΣΧΕΣΕΙΣ ΜΕ ΤΑ ΑΛΛΑ ΘΕΣΜΙΚΑ ΟΡΓΑΝΑ

Διορισμοί

Άρθρο 32 Ορισμός του Προέδρου της Επιτροπής . 15

Άρθρο 33 Ψηφοφορία για την έγκριση της Επιτροπής . 15

Άρθρο 34 Πρόταση μομφής κατά της Επιτροπής . 16

Άρθρο 35 Διορισμός των Μελών του Ελεγκτικού Συνεδρίου . 16

Άρθρο 36 Ευρωπαϊκή Κεντρική Τράπεζα (Ευρωπαϊκό Νομισματικό Ίδρυμα) . 16

Δηλώσεις

Άρθρο 37 Δηλώσεις της Επιτροπής, του Συμβουλίου και του Ευρωπαϊκού Συμβουλίου . 16

Άρθρο 38 Δηλώσεις του Ελεγκτικού Συνεδρίου . 17

Άρθρο 39 Δήλωση της Ευρωπαϊκής Κεντρικής Τράπεζας (Ευρωπαϊκό Νομισματικό Ινστιτούτο) . 17

Ερωτήσεις στο Συμβούλιο και στην Επιτροπή

Άρθρο 40 Προφορικές ερωτήσεις . 17

Άρθρο 41 Ώρα των ερωτήσεων . 17

Άρθρο 42 Γραπτές ερωτήσεις . 18

Εκθέσεις

Άρθρο 43 Ετήσια γενική έκθεση της Επιτροπής . 18

Άρθρο 44 Ετήσια έκθεση της Επιτροπής για την εφαρμογή του κοινοτικού δικαίου . 18

Ψηφίσματα και συστάσεις

Άρθρο 45 Προτάσεις ψηφίσματος . 18

Άρθρο 46 Συστάσεις προς το Συμβούλιο . 19

Άρθρο 47 Συζητήσεις επί επικαίρων, επειγόντων και σημαντικών θεμάτων . 19

Άρθρο 48 Γραπτές δηλώσεις . 20

ΚΕΦΑΛΑΙΟ VII - ΝΟΜΟΘΕΤΙΚΕΣ ΔΙΑΔΙΚΑΣΙΕΣ

Άρθρο 49 Ετήσιο νομοθετικό πρόγραμμα . 20

Άρθρο 50 Νομοθετική πρωτοβουλία . 20

Άρθρο 51 Εξέταση των νομοθετικών εγγράφων . 21

Άρθρο 52 Μεταβίβαση της αρμοδιότητος αποφάσεως σε επιτροπή . 21

Πρώτη ανάγνωση - Στάδιο εξετάσεως σε επιτροπή

Άρθρο 53 Έλεγχος της νομικής βάσεως . 22

Άρθρο 54 Επικουρικότητα, θεμελιώδη δικαιώματα, οικονομικοί πόροι . 22

Άρθρο 55 Διαφάνεια στη νομοθετική διαδικασία . 22

Άρθρο 56 Τροποποίηση της προτάσεως της Επιτροπής . 22

Άρθρο 57 Θέση της Επιτροπής επί των τροπολογιών . 23

Πρώτη ανάγνωση - Στάδιο εξετάσεως στην Ολομέλεια

Άρθρο 58 Περάτωση της πρώτης αναγνώσεως . 23

Άρθρο 59 Απόρριψη προτάσεως της Επιτροπής . 23

Άρθρο 60 Έγκριση τροπολογιών επί προτάσεως της Επιτροπής . 23

Σελίδα

Πρώτη ανάγνωση - Διαδικασία παρακολούθησης

Άρθρο 61 Παρακολούθηση γνωμοδοτήσεως του Κοινοβουλίου . 24

Άρθρο 62 Επαναλαμβανόμενη διαβούλευση . 24

Άρθρο 63 Διαδικασία συνεννοήσεως . 24

Δεύτερη ανάγνωση - Στάδιο εξετάσεως στην επιτροπή

Άρθρο 64 Ανακοίνωση της κοινής θέσεως του Συμβουλίου . 25

Άρθρο 65 Προθεσμίες . 25

Άρθρο 66 Παραπομπή στην αρμόδια επιτροπή και ακολουθούμενη διαδικασία . 25

Δεύτερη ανάγνωση - Στάδιο εξετάσεως στην Ολομέλεια

Άρθρο 67 Περάτωση της δεύτερης αναγνώσεως . 25

Άρθρο 68 Έγκριση της κοινής θέσεως του Συμβουλίου χωρίς τροπολογίες . 26

Άρθρο 69 Πρόθεση απορρίψεως της κοινής θέσεως του Συμβουλίου . 26

Άρθρο 70 Συνδιαλλαγή κατά τη δεύτερη ανάγνωση . 26

Άρθρο 71 Απόρριψη της κοινής θέσεως του Συμβουλίου . 26

Άρθρο 72 Τροπολογίες στην κοινή θέση του Συμβουλίου . 26

Άρθρο 73 Συνέπειες της μη υιοθετήσεως των τροπολογιών του Κοινοβουλίου από την Επιτροπή στην επανεξετασθείσα πρότασή της . 27

Τρίτη ανάγνωση - Συνδιαλλαγή

Άρθρο 74 Σύγκληση της επιτροπής συνδιαλλαγής . 27

Άρθρο 75 Αντιπροσωπεία στην επιτροπή συνδιαλλαγής . 27

Άρθρο 76 Προθεσμίες . 27

Τρίτη ανάγνωση - Στάδιο εξετάσεως στην Ολομέλεια

Άρθρο 77 Κοινό σχέδιο . 28

Άρθρο 78 Κείμενο του Συμβουλίου . 28

Άρθρο 79 Υπογραφή εγκριθεισών πράξεων . 28

Διαδικασία σύμφωνης γνώμης

Άρθρο 80 Περάτωση της διαδικασίας σύμφωνης γνώμης . 28

Εξουσίες ελέγχου

Άρθρο 81 Εκτελεστικές εξουσίες . 28

Άρθρο 82 Επίσημη κωδικοποίηση της κοινοτικής νομοθεσίας . 29

Άρθρο 83 Συνέπειες παραλείψεως ενεργείας του Συμβουλίου μετά από έγκριση της κοινής θέσεώς του . 29

Άρθρο 84 Προσφυγές ενώπιον του Ευρωπαϊκού Δικαστηρίου . 29

ΚΕΦΑΛΑΙΟ VIII - ΔΙΑΔΙΚΑΣΙΑ ΕΚΤΕΛΕΣΕΩΣ ΤΟΥ ΠΡΟΫΠΟΛΟΓΙΣΜΟΥ

Άρθρο 85 Γενικός προϋπολογισμός . 29

Άρθρο 86 Απαλλαγή της Επιτροπής για την εκτέλεση του προϋπολογισμού . 29

Άρθρο 87 Έλεγχος του Κοινοβουλίου επί της εκτελέσεως του προϋπολογισμού . 29

ΚΕΦΑΛΑΙΟ ΙΧ - ΔΙΕΘΝΕΙΣ ΣΥΝΘΗΚΕΣ ΚΑΙ ΣΥΜΦΩΝΙΕΣ

Άρθρο 88 Τροποποίηση της Συνθήκης περί ιδρύσεως της ΕΚΑΧ . 30

Άρθρο 89 Συνθήκες προσχωρήσεως . 30

Άρθρο 90 Διεθνείς συμφωνίες . 30

Σελίδα

ΚΕΦΑΛΑΙΟ Χ - ΚΟΙΝΗ ΕΞΩΤΕΡΙΚΗ ΠΟΛΙΤΙΚΗ ΚΑΙ ΠΟΛΙΤΙΚΗ ΑΣΦΑΛΕΙΑΣ

Άρθρο 91 Διαβούλευση και ενημέρωση του Ευρωπαϊκού Κοινοβουλίου στο πλαίσιο της κοινής εξωτερικής πολιτικής και πολιτικής ασφάλειας . 31

Άρθρο 92 Συστάσεις στο πλαίσιο της κοινής εξωτερικής πολιτικής και πολιτικής ασφάλειας . 31

ΚΕΦΑΛΑΙΟ ΧΙ - ΣΥΝΕΡΓΑΣΙΑ ΣΤΟΥΣ ΤΟΜΕΙΣ ΤΗΣ ΔΙΚΑΙΟΣΥΝΗΣ ΚΑΙ ΤΩΝ ΕΣΩΤΕΡΙΚΩΝ ΥΠΟΘΕΣΕΩΝ

Άρθρο 93 Διαβούλευση και ενημέρωση του Κοινοβουλίου στους τομείς της δικαιοσύνης και των εσωτερικών υποθέσεων . 32

Άρθρο 94 Συστάσεις στους τομείς της δικαιοσύνης και των εσωτερικών υποθέσεων . 32

ΚΕΦΑΛΑΙΟ ΧΙΙ - ΔΙΑΤΑΞΗ ΤΩΝ ΕΡΓΑΣΙΩΝ ΤΟΥ ΚΟΙΝΟΒΟΥΛΙΟΥ

Άρθρο 95 Σχέδιο ημερησίας διατάξεως . 32

Άρθρο 96 Έγκριση και τροποποίηση της ημερησίας διατάξεως . 32

Άρθρο 97 Κατεπείγον . 33

Άρθρο 98 Κοινή συζήτηση . 33

Άρθρο 99 Διαδικασία χωρίς συζήτηση . 33

Άρθρο 100 Προθεσμίες . 33

ΚΕΦΑΛΑΙΟ ΧΙΙΙ - ΓΕΝΙΚΟΙ ΚΑΝΟΝΕΣ ΔΙΕΞΑΓΩΓΗΣ ΤΩΝ ΣΥΝΕΔΡΙΑΣΕΩΝ

Άρθρο 101 Είσοδος στην αίθουσα συνεδριάσεων . 34

Άρθρο 102 Γλώσσες . 34

Άρθρο 103 Διανομή εγγράφων . 34

Άρθρο 104 Δημοσιότητα των συνεδριάσεων . 34

Άρθρο 105 Παραχώρηση του λόγου και περιεχόμενο των παρεμβάσεων . 34

Άρθρο 106 Κατανομή του χρόνου αγορεύσεως . 34

Άρθρο 107 Κατάλογος αγορητών . 35

Άρθρο 108 Παρέμβαση επί προσωπικού ζητήματος . 35

Άρθρο 109 Μέτρα για την τήρηση της τάξεως . 35

Άρθρο 110 Αποκλεισμός βουλευτών από την αίθουσα συνεδριάσεων . 35

Άρθρο 111 Αταξία στο Κοινοβούλιο . 35

ΚΕΦΑΛΑΙΟ XIV - ΑΠΑΡΤΙΑ ΚΑΙ ΨΗΦΟΦΟΡΙΑ

Άρθρο 112 Απαρτία . 36

Άρθρο 113 Διαδικασία ψηφοφορίας . 36

Άρθρο 113α Ισοψηφία . 36

Άρθρο 114 Βάσεις της ψηφοφορίας . 37

Άρθρο 115 Σειρά ψηφοφορίας για τις τροπολογίες . 37

Άρθρο 116 Ψηφοφορία κατά τμήματα . 38

Άρθρο 117 Δικαίωμα ψήφου . 38

Άρθρο 118 Ψηφοφορία . 38

Άρθρο 119 Ψηφοφορία δι' ονομαστικής κλήσεως . 38

Άρθρο 120 Ψηφοφορία με ηλεκτρονικό σύστημα . 38

Άρθρο 121 Μυστική ψηφοφορία . 38

Άρθρο 122 Αιτιολόγηση της ψήφου . 39

Σελίδα

Άρθρο 123 Αμφισβητήσεις επί της ψηφοφορίας . 39

Άρθρο 124 Κατάθεση και υποστήριξη των τροπολογιών . 39

Άρθρο 125 Το παραδεκτό των τροπολογιών . 39

ΚΕΦΑΛΑΙΟ XV - ΠΑΡΕΜΒΑΣΕΙΣ ΕΠΙ ΤΗΣ ΔΙΑΔΙΚΑΣΙΑΣ

Άρθρο 126 Αιτήσεις επί της διαδικασίας . 40

Άρθρο 127 Παρατηρήσεις επί της εφαρμογής του Κανονισμού . 40

Άρθρο 128 Απόρριψη συζητήσεως λόγω απαραδέκτου . 40

Άρθρο 129 Αναπομπή σε επιτροπή . 40

Άρθρο 130 Περάτωση της συζητήσεως . 41

Άρθρο 131 Αναβολή της συζητήσεως . 41

Άρθρο 132 Διακοπή ή λήξη της συνεδριάσεως . 41

ΚΕΦΑΛΑΙΟ XVI - ΔΗΜΟΣΙΟΤΗΤΑ ΤΩΝ ΕΡΓΑΣΙΩΝ

Άρθρο 133 Συνοπτικά πρακτικά . 41

Άρθρο 134 Πλήρη πρακτικά . 41

ΚΕΦΑΛΑΙΟ XVII - ΕΠΙΤΡΟΠΕΣ

Άρθρο 135 Σύσταση των επιτροπών . 42

Άρθρο 136 Προσωρινές εξεταστικές επιτροπές . 42

Άρθρο 137 Σύνθεση των επιτροπών . 43

Άρθρο 138 Αναπληρωτές . 44

Άρθρο 139 Καθήκοντα των επιτροπών . 44

Άρθρο 140 Επιτροπή επιφορτισμένη με τον έλεγχο της εντολής . 45

Άρθρο 141 Υποεπιτροπές . 45

Άρθρο 142 Προεδρείο των επιτροπών . 45

Άρθρο 143 Διαδικασία χωρίς έκθεση, απλοποιημένη διαδικασία . 45

Άρθρο 144 Εκθέσεις των επιτροπών σχετικά με τις διαβουλεύσεις . 45

Άρθρο 145 Εκθέσεις μη νομοθετικού περιεχομένου . 46

Άρθρο 146 Αιτιολογικές εκθέσεις και προθεσμίες . 46

Άρθρο 147 Γνωμοδοτήσεις των επιτροπών . 46

Άρθρο 148 Εκθέσεις πρωτοβουλίας . 46

Άρθρο 149 Ώρα των ερωτήσεων στις επιτροπές . 47

Άρθρο 150 Διαδικασία στις επιτροπές . 47

Άρθρο 151 Συνεδριάσεις των επιτροπών . 47

Άρθρο 152 Συνοπτικά Πρακτικά των συνεδριάσεων των επιτροπών . 48

ΚΕΦΑΛΑΙΟ XVIII - ΔΙΑΚΟΙΝΟΒΟΥΛΕΥΤΙΚΕΣ ΑΝΤΙΠΡΟΣΩΠΕΙΕΣ

Άρθρο 153 Σύσταση και καθήκοντα των διακοινοβουλευτικών αντιπροσωπειών . 48

Άρθρο 154 Έκθεση προς την Κοινοβουλευτική Συνέλευση του Συμβουλίου της Ευρώπης . 48

Άρθρο 155 Μεικτές κοινοβουλευτικές επιτροπές . 48

Σελίδα

ΚΕΦΑΛΑΙΟ ΧΙΧ - ΑΝΑΦΟΡΕΣ

Άρθρο 156 Δικαίωμα αναφοράς . 49

Άρθρο 157 Εξέταση των αναφορών . 49

Άρθρο 158 Γνωστοποίηση των αναφορών . 50

ΚΕΦΑΛΑΙΟ ΧΧ - ΔΙΑΜΕΣΟΛΑΒΗΤΗΣ

Άρθρο 159 Διορισμός του διαμεσολαβητή . 50

Άρθρο 160 Παύση του διαμεσολαβητή . 50

Άρθρο 161 Δράση του διαμεσολαβητή . 51

ΚΕΦΑΛΑΙΟ ΧΧΙ - ΕΦΑΡΜΟΓΗ ΚΑΙ ΤΡΟΠΟΠΟΙΗΣΗ ΤΟΥ ΚΑΝΟΝΙΣΜΟΥ

Άρθρο 162 Εφαρμογή του Κανονισμού . 51

Άρθρο 163 Τροποποίηση του Κανονισμού . 51

ΚΕΦΑΛΑΙΟ ΧΧΙΙ - ΓΕΝΙΚΗ ΓΡΑΜΜΑΤΕΙΑ ΤΟΥ ΚΟΙΝΟΒΟΥΛΙΟΥ - ΛΟΓΙΣΤΗΡΙΟ

Άρθρο 164 Γενική Γραμματεία . 52

Άρθρο 165 Κατάσταση προβλέψεων του Κοινοβουλίου . 52

Άρθρο 166 Αρμοδιότητες ως προς την ανάληψη και εκκαθάριση των δαπανών . 52

ΚΕΦΑΛΑΙΟ ΧΧΙΙΙ - ΔΙΑΦΟΡΕΣ ΔΙΑΤΑΞΕΙΣ

Άρθρο 167 Εκκρεμή ζητήματα . 52

ΠΑΡΑΡΤΗΜΑ Ι - Διατάξεις σχετικά με την εφαρμογή του άρθρου 9, παράγραφος 1 - Διαφάνεια και οικονομικά συμφέροντα των βουλευτών . 53

ΠΑΡΑΡΤΗΜΑ ΙΙ - Διεξαγωγή της ώρας των ερωτήσεων που προβλέπεται στο άρθρο 41 . 54

Α - Οδηγίες . 54

Β - Συστάσεις (απόσπασμα του ψηφίσματος του Κοινοβουλίου της 13ης Νοεμβρίου 1986) . 55

ΠΑΡΑΡΤΗΜΑ ΙΙΙ - Οδηγίες και γενικά κριτήρια που πρέπει να ακολουθούνται κατά την επιλογή θεμάτων προς εγγραφή στην ημερήσια διάταξη για τη συζήτηση επικαίρων, επειγόντων και σημαντικών θεμάτων που προβλέπονται στο άρθρο 47 . 56

ΠΑΡΑΡΤΗΜΑ ΙV - Διαδικασία που εφαρμόζεται για την εξέταση του γενικού προϋπολογισμού της Ευρωπαϊκής Ένωσης και των συμπληρωματικών προϋπολογισμών . 57

ΠΑΡΑΡΤΗΜΑ V - Διαδικασία για την εξέταση και έγκριση των αποφάσεων για τη χορήγηση απαλλαγής . 61

ΠΑΡΑΡΤΗΜΑ VI - Αρμοδιότητες των μονίμων κοινοβουλευτικών επιτροπών . 63

ΠΑΡΑΡΤΗΜΑ VII - Ακολουθητέα διαδικασία για την εξέταση των εμπιστευτικών εγγράφων που διαβιβάζονται στο Ευρωπαϊκό Κοινοβούλιο . 73

ΠΑΡΑΡΤΗΜΑ VIII - Λεπτομερείς διατάξεις άσκησης του δικαιώματος εξέτασης των πραγμάτων από το Ευρωπαϊκό Κοινοβούλιο . 74

ΠΑΡΑΡΤΗΜΑ ΙΧ - Εκτελεστικές διατάξεις του άρθρου 9, παράγραφος 2 - Ομάδες συμφερόντων στο Ευρωπαϊκό Κοινοβούλιο . 76

ΚΕΦΑΛΑΙΟ Ι ΒΟΥΛΕΥΤΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Άρθρο 1 Το Ευρωπαϊκό Κοινοβούλιο

1. Το Ευρωπαϊκό Κοινοβούλιο είναι η συνέλευση που εκλέγεται, βάσει των Συνθηκών, βάσει της Πράξεως της 20ής Σεπτεμβρίου 1976 περί εκλογής των αντιπροσώπων στο Ευρωπαϊκό Κοινοβούλιο με άμεσες και καθολικές εκλογές, και των εθνικών νομοθεσιών όπως αυτές έχουν θεσπισθεί κατ'εφαρμογή των Συνθηκών.

2. Οι εκλεγμένοι στο Ευρωπαϊκό Κοινοβούλιο αντιπρόσωποι ονομάζονται:

«Medlemmer af Europa-Parlamentet»

στα δανικά,

«Mitglieder des Europδischen Parlaments»

στα γερμανικά,

«Βουλευτές του Ευρωπαϊκού Κοινοβουλίου»

στα ελληνικά,

«Members of the European Parliament»

στα αγγλικά,

«Diputados al Parlamento Europeo»

στα ισπανικά,

«Euroopan parlamentin jδsenet»

στα φινλανδικά,

«Dιputιs au Parlement europιen»

στα γαλλικά,

«Deputati al Parlamento europeo»

στα ιταλικά,

«Leden van het Europees Parlement»

στα ολλανδικά,

«Deputados ao Parlamento Europeu»

στα πορτογαλικά,

«Ledamφter av Europaparlamentet»

στα σουηδικά.

Άρθρο 2 Ανεξαρτησία της εντολής

Οι βουλευτές του Ευρωπαϊκού Κοινοβουλίου ασκούν την εντολή τους ελευθέρως. Δεν δεσμεύονται από οδηγίες ούτε από εντολές.

Άρθρο 3 Προνόμια και ασυλίες

1. Οι βουλευτές απολαύουν των προνομίων και ασυλιών που προβλέπονται στο πρωτόκολλο περί προνομίων και ασυλιών των Ευρωπαϊκών Κοινοτήτων, το οποίο έχει επισυναφθεί ως παράρτημα στη Συνθήκη της 8ης Απριλίου 1965 περί ιδρύσεως ενός ενιαίου Συμβουλίου και μιας ενιαίας Επιτροπής των Ευρωπαϊκών Κοινοτήτων.

2. Οι άδειες ελευθέρας διακινήσεως που εξασφαλίζουν στους βουλευτές την ελεύθερη κυκλοφορία στα κράτη μέλη εκδίδονται από τον Πρόεδρο του Κοινοβουλίου αμέσως μόλις του γνωστοποιηθεί η εκλογή τους.

3. Οι βουλευτές έχουν το δικαίωμα να συμβουλεύονται κάθε φάκελλο που βρίσκεται στη κατοχή του Κοινοβουλίου ή μιας επιτροπής, εξαιρέσει των ατομικών φακέλλων και λογαριασμών τους οποίους μπορούν να συμβουλεύονται μόνον οι ίδιοι οι αφορώμενοι βουλευτές.

Άρθρο 4 Συμμετοχή στις συνεδριάσεις και τις ψηφοφορίες

1. Σε κάθε συνεδρίαση εκτίθεται κατάλογος παρουσίας προς υπογραφήν από τους βουλευτές.

2. Τα ονόματα των βουλευτών των οποίων η παρουσία πιστοποιείται από τον εν λόγω κατάλογο αναγράφονται στα συνοπτικά πρακτικά κάθε συνεδριάσεως.

3. Σε περίπτωση ψηφοφορίας δι' ονομαστικής κλήσεως, τα συνοπτικά πρακτικά αναφέρουν ποιοί βουλευτές συμμετείχαν και πώς εψήφισαν.

Άρθρο 5 Πληρωμή εξόδων και αποζημιώσεις

Το Προεδρείο ρυθμίζει τα της πληρωμής των εξόδων και την αποζημίωση των βουλευτών.

Άρθρο 6 Άρση της ασυλίας

1. Κάθε αίτηση η οποία απευθύνεται στον Πρόεδρο από την αρμόδια αρχή κράτους μέλους με σκοπό την άρση της ασυλίας ενός βουλευτού ανακοινώνεται σε συνεδρίαση ολομελείας και παραπέμπτεται στην αρμόδια επιτροπή.

2. Η αρμόδια επιτροπή εξετάζει τις αιτήσεις χωρίς καθυστέρηση και με τη σειρά υποβολής τους.

3. Η επιτροπή μπορεί να ζητήσει από την αρχή που υπέβαλε την αίτηση όσες πληροφορίες ή διευκρινίσεις κρίνει απαραίτητες για να σχηματίσει γνώμη σχετικά με την άρση της ασυλίας. Ακούει το βουλευτή του οποίου ζητείται η άρση της ασυλίας, εφόσον το ζητήσει, ο οποίος και μπορεί να υποβάλει όσα έγγραφα και άλλα γραπτά στοιχεία θεωρεί προσήκοντα για το σχηματισμό της γνώμης αυτής. Μπορεί να εκπροσωπηθεί από άλλο βουλευτή.

4. Η έκθεση της επιτροπής περιλαμβάνει πρόταση απόφασης που περιορίζεται σε σύσταση για την έγκριση ή την απόρριψη της αίτησης άρσης της ασυλίας. Ωστόσο, όταν η αίτηση άρσης της ασυλίας στηρίζεται σε περισσότερες κατηγορίες, κάθε μία από τις κατηγορίες αυτές μπορεί να αποτελέσει αντικείμενο χωριστής πρότασης απόφασης. Σε εξαιρετικές περιπτώσεις, η έκθεση της επιτροπής μπορεί να εισηγείται η άρση της ασυλίας να αναφέρεται αποκλειστικά στην ποινική δίωξη χωρίς να μπορεί να ληφθεί κατά του βουλευτή, ενόσω δεν έχει εκδοθεί οριστική απόφαση, οποιοδήποτε μέτρο κράτησης, προφυλάκισης ή οποιοδήποτε άλλο μέτρο που θα τον παρεμποδίζει στην εκτέλεση των καθηκόντων που συνεπάγεται η ιδιότητά του.

Όταν η αίτηση άρσεως της ασυλίας συνεπάγεται τη δυνατότητα υποχρέωσης του βουλευτή να εμφανισθεί ως μάρτυρας ή εμπειρογνώμων, στερούμενος της ελευθερίας του, η κοινοβουλευτική επιτροπή:

- θα μεριμνήσει, πριν προτείνει την άρση της ασυλίας, ώστε ο βουλευτής να μην υποχρεωθεί να εμφανισθεί σε ημέρα ή ώρα που παρεμποδίζει ή δυσκολεύει το κοινοβουλευτικό του έργο ή ακόμη ότι θα μπορέσει να καταθέσει εγγράφως ή υπό άλλη μορφή που δεν θα δυσκολεύει την εκπλήρωση των κοινοβουλευτικών του υποχρεώσεων 7

- θα ζητήσει διευκρινίσεις σχετικά με το αντικείμενο της κατάθεσης, προκειμένου να αποφευχθεί το ενδεχόμενο να υποχρεωθεί ο βουλευτής να καταθέσει σχετικά με πληροφορίες που του δόθηκαν εμπιστευτικώς λόγω της ιδιότητάς του, τις οποίες δεν κρίνει σκόπιμο να αποκαλύψει.

5. Η επιτροπή δεν αποφαίνεται σε καμμία περίπτωση για την ενοχή ή μη ενοχή του βουλευτή ούτε για το σκόπιμο ή μη σκόπιμο της ποινικής διώξεως για την έκφραση γνώμης ή τις πράξεις που του καταλογίζονται, ακόμη και σε περίπτωση που η εξέταση της αίτησης παρέχει στην επιτροπή εμπεριστατωμένες πληροφορίες για την υπόθεση.

6. Η έκθεση της επιτροπής εγγράφεται αυτεπαγγέλτως στην αρχή της ημερησίας διατάξεως της πρώτης συνεδριάσεως μετά την κατάθεσή της. Δεν θα γίνει δεκτή οποιαδήποτε τροπολογία στην πρόταση ή τις προτάσεις απόφασης.

Η συζήτηση περιορίζεται μόνο στους υπέρ και κατά λόγους για κάθε μία από τις προτάσεις άρσης ή διατήρησης της ασυλίας.

Η πρόταση ή οι προτάσεις απόφασης που περιέχονται στην έκθεση τίθενται σε ψηφοφορία κατά τη διάρκεια της ώρας των ψηφοφοριών που ακολουθεί τη συζήτηση.

Μετά από εξέταση από το Κοινοβούλιο, ακολουθεί μια και μοναδική ψηφοφορία επί κάθε μιας από τις προτάσεις που περιλαμβάνει η έκθεση. Σε περίπτωση απορρίψεως μιας προτάσεως, θεωρείται εγκριθείσα η αντίθετη απόφαση.

7. Ο Πρόεδρος ανακοινώνει αμέσως την απόφαση του Κοινοβουλίου στην αρμόδια αρχή του ενδιαφερομένου κράτους μέλους, ζητώντας να ενημερωθεί σχετικά με τις δικαστικές αποφάσεις που λαμβάνονται σε περίπτωση άρσης της βουλευτικής ασυλίας. Μόλις ο Πρόεδρος λάβει την πληροφορία αυτή, την κοινοποιεί στο Κοινοβούλιο με τον τρόπο που θεωρεί προσφορότερο.

8. Σε περίπτωση συλλήψεως ή διώξεως βουλευτού για αυτόφωρο αδίκημα, κάθε άλλος βουλευτής μπορεί να ζητήσει την αναστολή της ασκηθείσης ποινικής διώξεως ή κρατήσεως.

Ο Πρόεδρος θα μεριμνήσει ώστε να κάνει χρήση αυτού του δικαιώματος όταν η σύλληψη ή δίωξη έχουν ως αντικείμενο να υποχρεώσουν το βουλευτή να εμφανισθεί ως μάρτυρας ή εμπειρογνώμων παρά τη θέλησή του, χωρίς προηγουμένως να έχει αρθεί η ασυλία του.

Άρθρο 7 Έλεγχος της εντολής

1. Το Κοινοβούλιο προβαίνει αμέσως, με βάση την έκθεση της αρμόδιας επιτροπής του, στον έλεγχο της εντολής και αποφασίζει για το κύρος της εντολής εκάστου των νεοεκλεγέντων βουλευτών του καθώς και επί των ενδεχομένων αμφισβητήσεων, οι οποίες προβάλλονται βάσει των διατάξεων της Πράξεως της 20ής Σεπτεμβρίου 1976, εξαιρουμένων των αμφισβητήσεων που απορρέουν από εθνικούς εκλογικούς νόμους.

2. Η έκθεση της αρμόδιας επιτροπής βασίζεται στην επίσημη ανακοίνωση από κάθε κράτος μέλος του συνόλου των εκλογικών αποτελεσμάτων, στην οποία αναγράφονται τα ονόματα των εκλεγέντων υποψηφίων καθώς και των ενδεχομένων αντικαταστατών με τη σειρά που προκύπτει από το αποτέλεσμα των εκλογών.

3. Η αρμόδια επιτροπή μεριμνά ώστε κάθε πληροφορία που θα μπορούσε να επηρεάσει την άσκηση της εντολής βουλευτού του Ευρωπαϊκού Κοινοβουλίου ή την σειρά κατάταξης των αντικαταστατών να γνωστοποιείται αμέσως στο Κοινοβούλιο από τις αρχές των κρατών μελών ή της Ένωσης 7 στη γνωστοποίηση αναφέρεται η ημερομηνία έναρξης ισχύος, εφόσον πρόκειται περί διορισμού.

4. Όσο δεν έχει γίνει έλεγχος της εντολής τους και εφ'όσον δεν έχει ληφθεί απόφαση επί ενδεχομένης αμφισβητήσεώς της, οι βουλευτές συμμετέχουν στις συνεδριάσεις του Κοινοβουλίου και των οργάνων του με πλήρη δικαιώματα.

Άρθρο 8 Διάρκεια της εντολής

1. Η εντολή αρχίζει και λήγει σύμφωνα με τις διατάξεις της Πράξεως της 20ής Σεπτεμβρίου 1976. Εκτός αυτού, η εντολή λήγει σε περίπτωση θανάτου ή παραιτήσεως.

2. Κάθε βουλευτής παραμένει εν ενεργεία μέχρι την έναρξη της πρώτης συνεδριάσεως του Κοινοβουλίου μετά τις εκλογές.

3. Κάθε βουλευτής που υποβάλλει παραίτηση κοινοποιεί εγγράφως την παραίτησή του στον Πρόεδρο. Η κοινοποίηση αυτή καταχωρείται σε πρακτικό που συντάσσεται παρόντος του Γενικού Γραμματέα ή του εκπροσώπου του, υπογράφεται από αυτόν καθώς και τον ενδιαφερόμενο βουλευτή και υποβάλλεται αμέσως στην αρμόδια επιτροπή η οποία την εγγράφει στην ημερήσια διάταξη της πρώτης συνεδρίασης μετά τη λήψη του εν λόγω εγγράφου.

Εάν η αρμόδια επιτροπή κρίνει ότι η παραίτηση δεν ανταποκρίνεται στο πνεύμα ή το γράμμα της Πράξης της 20ής Σεπτεμβρίου 1976, ενημερώνει το Κοινοβούλιο, προκειμένου αυτό να αποφασίσει εάν θα διαπιστώσει ή όχι τη χηρεία.

Σε αντίθετη περίπτωση η διαπίστωση της χηρείας πραγματοποιείται αυτομάτως, εκτός εάν ο παραιτηθείς βουλευτής προσδιορίζει μεταγενέστερη ημερομηνία. Το Κοινοβούλιο δεν προβαίνει σε ψηφοφορία επί του θέματος.

Προκειμένου να αντιμετωπισθούν ορισμένες εξαιρετικές περιστάσεις, κυρίως δε στην περίπτωση κατά την οποία μία ή περισσότερες περίοδοι συνόδου επρόκειτο να διεξαχθούν στο χρονικό διάστημα μεταξύ της ημερομηνίας κατά την οποία αρχίζει να ισχύει η παραίτηση και της πρώτης συνεδριάσεως της αρμόδιας επιτροπής, πράγμα το οποίο θα στερούσε, λόγω της μη διαπίστωσης της χηρείας της θέσεως, από την πολιτική ομάδα στην οποία ανήκει ο βουλευτής που έχει παραιτηθεί, τη δυνατότητα της αντικαταστάσεως του τελευταίου κατά τις εν λόγω περιόδους συνόδου, θεσπίζεται μία απλοποιημένη διαδικασία. Με τη διαδικασία αυτή ανατίθεται στον εισηγητή της αρμόδιας επιτροπής, που είναι επιφορτισμένος με τα θέματα αυτά, να εξετάσει χωρίς καθυστέρηση κάθε παραίτηση η οποία έχει κοινοποιηθεί δεόντως και, στις περιπτώσεις κατά τις οποίες η οιαδήποτε καθυστέρηση στην εξέταση της κοινοποίησης θα μπορούσε να έχει αρνητικές συνέπειες, να ζητήσει από τον πρόεδρο της επιτροπής, σύμφωνα με τις διατάξεις της παραγράφου 3:

- είτε, να ενημερώσει τον Πρόεδρο του Ευρωπαϊκού Κοινοβουλίου εξ ονόματος αυτής της επιτροπής, ότι η χηρεία της έδρας μπορεί να διαπιστωθεί,

- είτε, να συγκαλέσει έκτακτη συνεδρίαση της επιτροπής του για να εξετάσει κάθε ιδιαίτερη δυσκολία που αντιμετώπισε ο εισηγητής.

4. Το ασυμβίβαστο που απορρέει από τις εθνικές νομοθεσίες γνωστοποιείται στο Κοινοβούλιο το οποίο λαμβάνει γνώση.

Όταν οι αρμόδιες αρχές των κρατών μελών ή της Ένωσης γνωστοποιήσουν στον Πρόεδρο διορισμούς σε θέσεις ασυμβίβαστες με την εντολή του βουλευτού του Ευρωπαϊκού Κοινοβουλίου, ο Πρόεδρος ενημερώνει το Κοινοβούλιο το οποίο διαπιστώνει τη χηρεία της έδρας.

5. Λογίζεται ως ημερομηνία λήξεως της εντολής και ενάρξεως ισχύος της χηρείας:

- σε περίπτωση παραιτήσεως: η ημερομηνία κατά την οποία το Κοινοβούλιο διαπίστωσε τη χηρεία της έδρας, η ημερομηνία κατά την οποία ο Πρόεδρος έλαβε την επιστολή της παραιτήσεως ή μεταγενέστερη ημερομηνία (αλλά όχι προγενέστερη) που αναφέρεται σ'αυτή την επιστολή από τον υπό παραίτηση βουλευτή,

- σε περίπτωση διορισμού σε θέσεις ασυμβίβαστες με την εντολή του βουλευτού του Ευρωπαϊκού Κοινοβουλίου είτε κατά τον εθνικό εκλογικό νόμο, είτε κατά το άρθρο 6 της Πράξεως της 20ής Σεπτεμβρίου 1976: η ημερομηνία γνωστοποιήσεως από τις αρμόδιες αρχές των κρατών μελών ή της Ένωσης.

6. Όταν το Κοινοβούλιο διαπιστώσει τη χηρεία έδρας, ενημερώνει το ενδιαφερόμενο κράτος μέλος.

7. Κάθε αμφισβήτηση του κύρους ήδη ελεγχθείσης εντολής βουλευτού παραπέμπεται στην αρμόδια επιτροπή, η οποία οφείλει να υποβάλει έκθεση αμέσως στο Κοινοβούλιο το αργότερο μέχρι την έναρξη της επομένης περιόδου συνόδου.

8. Το Κοινοβούλιο επιφυλάσσεται, στην περίπτωση που η αποδοχή της εντολής ή η ακύρωσή της φαίνονται πλημμελείς, είτε λόγω συγκεκριμένης ανακρίβειας είτε λόγω έλλειψης συναινέσεως, να χαρακτηρίσει άκυρη την υπό εξέταση εντολή ή να αρνηθεί να διαπιστώσει τη χηρεία της έδρας.

Άρθρο 9 Κανόνες συμπεριφοράς

1. Το Ευρωπαϊκό Κοινοβούλιο αποφασίζει περί των κανόνων συμπεριφοράς των βουλευτών του. Οι κανόνες αυτοί εγκρίνονται σύμφωνα με το άρθρο 163 παράγραφος 2 και επισυνάπτονται στον παρόντα Κανονισμό (2).

Οι κανόνες αυτοί δεν μπορούν με κανένα τρόπο να θίγουν ή να περιορίζουν την άσκηση της εντολής και των πολιτικών ή άλλων συναφών δραστηριοτήτων που συνδέονται μ' αυτήν.

2. Οι Κοσμήτορες είναι αρμόδιοι για την έκδοση ονομαστικών αδειών εισόδου με διάρκεια ισχύος ενός έτους κατ' ανώτατο όριο στα πρόσωπα που επιθυμούν να έχουν συχνή πρόσβαση στους χώρους του Κοινοβουλίου με στόχο την πληροφόρηση των μελών του στο πλαίσιο της κοινοβουλευτικής τους εντολής προς το συμφέρον των ίδιων ή τρίτων.

Σε αντιστάθμιση, τα πρόσωπα αυτά:

- αναλαμβάνουν τη δέσμευση να σέβονται τον κώδικα συμπεριφοράς που περιλαμβάνεται σε παράρτημα στον Κανονισμό (3).

- εγγράφονται σε μητρώο το οποίο τηρούν οι Κοσμήτορες.

Το μητρώο αυτό τίθεται στη διάθεση του κοινού κατόπιν αιτήσεως σε όλους τους τόπους εργασίας του Κοινοβουλίου και, με μορφή που καθορίζεται από τους Κοσμήτορες, στα γραφεία πληροφοριών του Οργάνου στα κράτη μέλη.

Οι διατάξεις εφαρμογής της παρούσας παραγράφου διευκρινίζονται σε παράρτημα (4).

ΚΕΦΑΛΑΙΟ ΙΙ ΣΥΝΟΔΟΙ ΤΟΥ ΚΟΙΝΟΒΟΥΛΙΟΥ

Άρθρο 10 Σύγκληση του Κοινοβουλίου

1. Κοινοβουλευτική περίοδος είναι η προβλεπόμενη από την Πράξη της 20ής Σεπτεμβρίου 1976 διάρκεια της εντολής των βουλευτών.

Σύνοδος είναι η περίοδος ενός έτους όπως προκύπτει από την εν λόγω Πράξη και τις Συνθήκες.

Περίοδος συνόδου είναι η κατά κανόνα μηνιαία σύγκληση του Ευρωπαϊκού Κοινοβουλίου που υποδιαιρείται σε ημερήσιες συνεδριάσεις.

Συνεδριάσεις ολομελείας του Κοινοβουλίου που διεξάγονται την ίδια ημέρα θεωρούνται σαν μία μόνη συνεδρίαση.

2. Το Κοινοβούλιο συνέρχεται αυτοδικαίως τη δεύτερη Τρίτη του Μαρτίου κάθε έτους και κυριαρχικά αποφασίζει για τη διάρκεια των διακοπών της συνόδου.

3. Το Κοινοβούλιο συνέρχεται εξ άλλου αυτοδικαίως την πρώτη Τρίτη μετά παρέλευση μηνός από το τέλος της περιόδου που προβλέπεται στην παράγραφο 1 του άρθρου 9 της Πράξεως της 20ής Σεπτεμβρίου 1976.

4. Η Διάσκεψη των Προέδρων μπορεί να τροποποιεί τη διάρκεια των διακοπών που καθορίζονται σύμφωνα με την παράγραφο 2, με αιτιολογημένη απόφαση η οποία λαμβάνεται με πλειοψηφία των μελών του, δεκαπέντε τουλάχιστον ημέρες από την προκαθορισμένη από το Κοινοβούλιο ημερομηνία επαναλήψεως της συνόδου. Η ημερομηνία αυτή δεν είναι δυνατόν να μετατεθεί περισσότερο από δεκαπέντε ημέρες.

5. Κατόπιν αιτήσεως είτε της πλειοψηφίας των βουλευτών που απαρτίζουν το Κοινοβούλιο, είτε της Επιτροπής, ή του Συμβουλίου, ο Πρόεδρος αφού συμβουλευθεί τη Διάσκεψη των Προέδρων, συγκαλεί εκτάκτως το Κοινοβούλιο.

Εκτός αυτού, ο Πρόεδρος έχει την ευχέρεια, με την συναίνεση της Διάσκεψης των Προέδρων, να συγκαλέσει εκτάκτως το Κοινοβούλιο κατόπιν αιτήσεως του ενός τρίτου των βουλευτών του.

Άρθρο 11 Τόπος των συνεδριάσεων

1. Οι συνεδριάσεις ολομελείας του Κοινοβουλίου καθώς και οι συνεδριάσεις των επιτροπών του διεξάγονται στον τόπο που ορίζεται ως έδρα του σύμφωνα με τις διατάξεις των Συνθηκών.

2. Κατ' εξαίρεση όμως και κατόπιν ψηφίσματος που υιοθετείται από την πλειοψηφία των βουλευτών του, το Κοινοβούλιο μπορεί να αποφασίσει την εκτός έδρας διεξαγωγή μιας ή περισσοτέρων συνεδριάσεων ολομελείας.

Για την έγκριση των προτάσεων για πρόσθετες περιόδους συνόδου στις Βρυξέλλες, καθώς και των τροποποιήσεων στις προτάσεις αυτές, απαιτείται ψηφοφορία με απλή πλειοψηφία.

3. Κάθε επιτροπή μπορεί με απόφασή της να ζητήσει την εκτός της προαναφερομένης έδρας διεξαγωγή μιας ή περισσοτέρων συνεδριάσεών της. Η αιτιολογημένη αίτησή της διαβιβάζεται στον Πρόεδρο του Κοινοβουλίου, ο οποίος την υποβάλλει στο Προεδρείο. Σε περίπτωση κατεπείγοντος, ο Πρόεδρος μπορεί να λάβει μόνος του την απόφαση. Οι αποφάσεις του Προεδρείου ή του Προέδρου, όταν είναι αρνητικές, πρέπει να είναι αιτιολογημένες.

ΚΕΦΑΛΑΙΟ ΙΙΙ ΑΞΙΩΜΑΤΟΥΧΟΙ

Άρθρο 12 Πρεσβύτερος βουλευτής

1. Στη συνεδρίαση που προβλέπεται από το άρθρο 10 παράγραφος 3, καθώς και σε κάθε άλλη συνεδρίαση για την εκλογή του Προέδρου και του Προεδρείου, ο πρεσβύτερος από τους παρόντες βουλευτές ασκεί χρέη Προέδρου μέχρι την ανακήρυξη της εκλογής του Προέδρου.

2. Καμία συζήτηση με αντικείμενο άσχετο προς την εκλογή του Προέδρου ή τον έλεγχο της εντολής δεν μπορεί να διεξαχθεί υπό την προεδρία του πρεσβυτέρου βουλευτού.

Αν προκύψει θέμα σχετικό με τον έλεγχο της εντολής κατά την προεδρία του πρεσβυτέρου βουλευτού, αυτός το παραπέμπει στην επιτροπή που είναι επιφορτισμένη με τον έλεγχο της εντολής.

Άρθρο 13 Υποψηφιότητες και γενικές διατάξεις

1. Ο Πρόεδρος, οι Αντιπρόεδροι και οι Κοσμήτορες εκλέγονται με μυστική ψηφοφορία. Οι υποψηφιότητες υποβάλλονται με τη συναίνεση των ενδιαφερομένων. Υποβάλλονται από πολιτική ομάδα ή από είκοσι εννέα τουλάχιστον βουλευτές. Όταν όμως ο αριθμός των υποψηφιοτήτων δεν υπερβαίνει τον αριθμό των προς πλήρωση εδρών, οι υποψήφιοι μπορούν να εκλεγούν και δια βοής.

2. Η καταμέτρηση των ψήφων σε κάθε μυστική ψηφοφορία διενεργείται από τέσσερεις ψηφολέκτες που ορίζονται με κλήρο μεταξύ των βουλευτών 7 οι υποψήφιοι δεν μπορούν να είναι και ψηφολέκτες.

3. Κατά την εκλογή του Προέδρου, των Αντιπροέδρων και των Κοσμητόρων, πρέπει να λαμβάνεται γενικά υπόψη μια δίκαιη εκπροσώπηση των κρατών μελών καθώς και των πολιτικών τάσεων.

Άρθρο 14 Εκλογή του Προέδρου - Εναρκτήριος λόγος

1. Πρώτα εκλέγεται ο Πρόεδρος. Πριν από κάθε ψηφοφορία οι υποψηφιότητες πρέπει να υποβάλλονται στον πρεσβύτερο βουλευτή, ο οποίος τις ανακοινώνει στο Κοινοβούλιο. Αν, ύστερα από τρεις ψηφοφορίες, κανένας υποψήφιος δεν έχει λάβει την απόλυτη πλειοψηφία των βουλευτών που εψήφισαν, υποψηφιότητα στην τέταρτη ψηφοφορία μπορούν να υποβάλουν μόνον οι δύο βουλευτές οι οποίοι έλαβαν στην τρίτη ψηφοφορία τον μεγαλύτερο αριθμό των ψήφων 7 σε περίπτωση ισοψηφίας θεωρείται εκλεγείς ο πρεσβύτερος από τους υποψηφίους.

2. Αμέσως μετά την εκλογή του Προέδρου, ο πρεσβύτερος βουλευτής του παραχωρεί την προεδρική έδρα. Μόνον ο εκλεγείς Πρόεδρος μπορεί να εκφωνήσει εναρκτήριο λόγο.

Άρθρο 15 Εκλογή των Αντιπροέδρων

1. Ακολούθως εκλέγονται οι Αντιπρόεδροι με ένα μόνο ψηφοδέλτιο. Εκλέγονται με την πρώτη ψηφοφορία, έως τον αριθμό των δεκατεσσάρων και κατά την σειρά των ψήφων που έλαβαν, οι υποψήφιοι που έχουν συγκεντρώσει την απόλυτη πλειοψηφία των βουλευτών που εψήφισαν. Αν ο αριθμός των εκλεγέντων αντιπροέδρων είναι μικρότερος από τον αριθμό των προς πλήρωση εδρών, διεξάγεται και δεύτερη ψηφοφορία, με τους ίδιους όρους, για να πληρωθούν οι υπόλοιπες έδρες. Αν απαιτηθεί και τρίτη ψηφοφορία, τότε αρκεί η σχετική πλειοψηφία. Σε περίπτωση ισοψηφίας, εκλεγέντες θεωρούνται οι πρεσβύτεροι από τους υποψηφίους.

Παρά το γεγονός ότι, αντίθετα προς το άρθρο 14, παράγραφος 1, η υποβολή νέων υποψηφιοτήτων μεταξύ των διαφόρων γύρων ψηφοφορίας δεν προβλέπεται ρητώς κατά την εκλογή των Αντιπροέδρων, αυτή ισχύει αυτοδικαίως ως απορρέουσα από το κυριαρχικό δικαίωμα της Συνέλευσης που πρέπει να μπορεί να αποφασίζει επί κάθε δυνατής υποψηφιότητας, και αυτό εφόσον η έλλειψη της εν λόγω δυνατότητας θα μπορούσε να αποτελέσει εμπόδιο στην καλή διεξαγωγή της εκλογής.

2. Με την επιφύλαξη των διατάξεων του άρθρου 18 παράγραφος 1, το προβάδισμα των Αντιπροέδρων καθορίζεται από τη σειρά της εκλογής τους και, σε περίπτωση ισοψηφίας, από την ηλικία.

Όταν η εκλογή δεν διεξάγεται με μυστική ψηφοφορία, το προβάδισμα καθορίζεται από τη σειρά της εκφωνήσεως των ονομάτων από τον Πρόεδρο.

Άρθρο 16 Εκλογή των Κοσμητόρων

Μετά την εκλογή των Αντιπροέδρων, το Κοινοβούλιο εκλέγει πέντε Κοσμήτορες.

Η εκλογή αυτή διεξάγεται σύμφωνα με τους ίδιους κανόνες που εφαρμόζονται και στην εκλογή των Αντιπροέδρων.

Άρθρο 17 Διάρκεια της θητείας

1. Η θητεία του Προέδρου, των Αντιπροέδρων και των Κοσμητόρων διαρκεί διόμισυ έτη.

Όταν ένας βουλευτής αλλάζει πολιτική ομάδα διατηρεί, για το υπόλοιπο της θητείας του των διόμισυ ετών, την έδρα που τυχόν κατέχει στο Προεδρείο ή στο Σώμα των Κοσμητόρων.

2. Αν προκύψει χηρεία έδρας πριν από το τέλος αυτού του χρονικού διαστήματος, ο εκλεγόμενος σε αντικατάσταση βουλευτής ασκεί τα καθήκοντά του για το υπολειπόμενο διάστημα της θητείας του προκατόχου του.

Άρθρο 18 Χηρεύοντα αξιώματα

1. Αν παραστεί ανάγκη να αναπληρωθεί ο Πρόεδρος, ένας από τους Αντιπροέδρους ή ένας Κοσμήτωρ, ο διάδοχός τους εκλέγεται σύμφωνα με τις ανωτέρω διατάξεις.

Κάθε νέος Αντιπρόεδρος καταλαμβάνει στη σειρά του προβαδίσματος τη θέση του αντικαθισταμένου.

2. Εάν η έδρα που χηρεύει είναι η έδρα του Προέδρου, ο πρώτος Αντιπρόεδρος ασκεί καθήκοντα Προέδρου μέχρι την εκλογή του νέου Προέδρου.

Άρθρο 19 Καθήκοντα του Προέδρου

1. Ο Πρόεδρος διευθύνει, σύμφωνα με τους όρους που προβλέπονται στον παρόντα Κανονισμό, το σύνολο των δραστηριοτήτων του Κοινοβουλίου και των οργάνων του. Διαθέτει όλες τις εξουσίες για την προεδρία των συνεδριάσεων του Κοινοβουλίου και τη διασφάλιση της απρόσκοπτης διεξαγωγής τους.

Μεταξύ των εξουσιών αυτών, περιλαμβάνεται και η εξουσία του να θέτει τα κείμενα σε ψηφοφορία με σειρά διαφορετική από τη σειρά ψηφοφοριών που καθορίζεται στο έγγραφο που αποτελεί το αντικείμενο της ψηφοφορίας. Κατ' αναλογία προς τις διατάξεις του άρθρου 115, παράγραφοι 5 και 6, ο Πρόεδρος μπορεί να λάβει επί τούτου την προηγούμενη συγκατάθεση του Σώματος.

2. Ο Πρόεδρος κηρύσσει την έναρξη, τη διακοπή και τη λήξη των συνεδριάσεων. Διασφαλίζει την τήρηση του Κανονισμού, τηρεί την τάξη, δίνει το λόγο, κηρύσσει τη λήξη των συνεδριάσεων, θέτει τα ζητήματα σε ψηφοφορία και ανακοινώνει τα αποτελέσματα των ψηφοφοριών. Διαβιβάζει στις επιτροπές τις ανακοινώσεις που εμπίπτουν στην αρμοδιότητά τους.

3. Ο Πρόεδρος δεν μπορεί να λάβει το λόγο σε συζήτηση παρά μόνο για να καθορίσει σε ποιό σημείο βρίσκεται το θέμα και να επαναφέρει τους ομιλητές σ' αυτό 7 αν όμως επιθυμεί να συμμετάσχει σε μια συζήτηση, κατέρχεται από την έδρα του και δεν μπορεί να επανέλθει σε αυτήν πριν λήξει η εν λόγω συζήτηση.

4. Στις διεθνείς σχέσεις, στις τελετές, στις διοικητικές, δικαστικές ή οικονομικές πράξεις το Κοινοβούλιο εκπροσωπείται από τον Πρόεδρό του, ο οποίος μπορεί να μεταβιβάσει τις εξουσίες του.

Άρθρο 20 Καθήκοντα των Αντιπροέδρων

Αν ο Πρόεδρος απουσιάζει, κωλύεται ή επιθυμεί να συμμετάσχει στη συζήτηση, σύμφωνα με την παράγραφο 3 του άρθρου 19, αναπληρώνεται από έναν Αντιπρόεδρο σύμφωνα με την παράγραφο 2 του άρθρου 15.

ΚΕΦΑΛΑΙΟ IV ΟΡΓΑΝΑ ΤΟΥ ΚΟΙΝΟΒΟΥΛΙΟΥ

Άρθρο 21 Σύνθεση του Προεδρείου

1. Το Προεδρείο αποτελείται από τον Πρόεδρο και τους δεκατέσσερεις Αντιπροέδρους του Κοινοβουλίου.

2. Οι Κοσμήτορες είναι μέλη του Προεδρείου με συμβουλευτική ψήφο.

3. Κατά τις συνεδριάσεις του Προεδρείου, σε περίπτωση ισοψηφίας, υπερισχύει η ψήφος του Προέδρου.

Άρθρο 22 Καθήκοντα του Προεδρείου

1. Το Προεδρείο ασκεί τα καθήκοντα που του αναθέτει ο Κανονισμός.

2. Το Προεδρείο ρυθμίζει τα οικονομικά, οργανωτικά και διοικητικά ζητήματα που αφορούν τους βουλευτές, την εσωτερική οργάνωση του Κοινοβουλίου, τη γραμματεία του και τα όργανά του.

3. Το Προεδρείο ρυθμίζει τα ζητήματα που αφορούν τη διεξαγωγή των συνεδριάσεων.

4. Το Προεδρείο εγκρίνει τις διατάξεις περί μη εγγεγραμμένων που προβλέπει το άρθρο 30.

5. Το Προεδρείο καταρτίζει το οργανόγραμμα της Γενικής Γραμματείας καθώς και τις διατάξεις σχετικά με την υπηρεσιακή και οικονομική κατάσταση των υπαλλήλων και του λοιπού προσωπικού.

6. Το Προεδρείο καταρτίζει το προσχέδιο της καταστάσεως των προβλεπομένων δαπανών και εσόδων του Κοινοβουλίου.

7. Το Προεδρείο εγκρίνει τις οδηγίες για τους Κοσμήτορες σύμφωνα με το άρθρο 25.

8. Το Προεδρείο είναι το αρμόδιο όργανο για την παροχή εγκρίσεως διεξαγωγής συνεδριάσεων επιτροπών εκτός των συνήθων τόπων εργασίας, ακροάσεων καθώς και ταξιδιών μελέτης και εξετάσεως, τις οποίες πραγματοποιούν οι εισηγητές.

9. Το Προεδρείο διορίζει τον Γενικό Γραμματέα σύμφωνα με το άρθρο 164.

10. Ο Πρόεδρος ή/και το Προεδρείο μπορούν να αναθέσουν σε ένα ή περισσότερα μέλη του Προεδρείου γενικά ή ειδικά καθήκοντα που εμπίπτουν στην αρμοδιότητα του Προέδρου ή/και του Προεδρείου. Συγχρόνως, καθορίζονται οι όροι ασκήσεως των εν λόγω καθηκόντων.

11. Κατά την επανεκλογή του Κοινοβουλίου, το απερχόμενο Προεδρείο συνεχίζει να ασκεί τα καθήκοντά του μέχρι την πρώτη συνεδρίαση του νέου Κοινοβουλίου.

Άρθρο 23 Σύνθεση της Διασκέψεως των Προέδρων

1. Η Διάσκεψη των Προέδρων αποτελείται από τον Πρόεδρο του Κοινοβουλίου και τους προέδρους των πολιτικών ομάδων. Ο πρόεδρος μιας πολιτικής ομάδος μπορεί να εκπροσωπηθεί από μέλος της ομάδος του.

2. Στις συνεδριάσεις της Διασκέψεως των Προέδρων οι μη εγγεγραμμένοι εκπροσωπούνται από δύο μη εγγεγραμμένους βουλευτές, οι οποίοι συμμετέχουν χωρίς δικαίωμα ψήφου.

3. Η Διάσκεψη των Προέδρων επιδιώκει την επίτευξη συναινέσεως σχετικά με θέματα περί των οποίων της ζητείται να αποφανθεί.

Σε περίπτωση αδυναμίας επιτεύξεως συναινέσεως, διεξάγεται σταθμισμένη ψηφοφορία επί τη βάσει της δυνάμεως εκάστης πολιτικής ομάδος.

Άρθρο 24 Καθήκοντα της Διασκέψεως των Προέδρων

1. Η Διάσκεψη των Προέδρων ασκεί τα καθήκοντα που της αναθέτει ο Κανονισμός.

2. Η Διάσκεψη των Προέδρων αποφασίζει σχετικά με την οργάνωση των εργασιών του Κοινοβουλίου και με τα ζητήματα που αφορούν τον προγραμματισμό του νομοθετικού έργου.

3. Η Διάσκεψη των Προέδρων είναι το αρμόδιο όργανο επί θεμάτων που αφορούν τις σχέσεις με τα λοιπά θεσμικά όργανα και υπηρεσίες της Ευρωπαϊκής Ένωσης, καθώς και με τα εθνικά κοινοβούλια των κρατών μελών.

4. Η Διάσκεψη των Προέδρων είναι το αρμόδιο όργανο επί θεμάτων που αφορούν τις σχέσεις με τρίτες χώρες και με θεσμικά όργανα ή οργανισμούς εκτός Κοινότητος.

5. Η Διάσκεψη των Προέδρων καταρτίζει το σχέδιο ημερησίας διατάξεως των περιόδων συνόδου του Κοινοβουλίου.

6. Η Διάσκεψη των Προέδρων είναι το αρμόδιο όργανο για τη σύνθεση και τις αρμοδιότητες των επιτροπών και των προσωρινών εξεταστικών επιτροπών καθώς και των μικτών κοινοβουλευτικών επιτροπών, των μονίμων αντιπροσωπειών και των ειδικών αντιπροσωπειών.

7. Η Διάσκεψη των Προέδρων αποφασίζει την κατανομή των θέσεων στην αίθουσα συνεδριάσεων σύμφωνα με το άρθρο 31.

8. Η Διάσκεψη των Προέδρων είναι το αρμόδιο όργανο για την εξουσιοδότηση εκπονήσεως εκθέσεων πρωτοβουλίας.

9. Η Διάσκεψη των Προέδρων προβαίνει σε προτάσεις προς το Προεδρείο όσον αφορά τα διοικητικά προβλήματα και τα προβλήματα προϋπολογισμού που αντιμετωπίζουν οι πολιτικές ομάδες.

Άρθρο 25 Καθήκοντα των Κοσμητόρων

Οι Κοσμήτορες είναι υπεύθυνοι για διοικητικής και οικονομικής φύσεως θέματα που αφορούν άμεσα τους βουλευτές, σύμφωνα με τις οδηγίες που εκδίδει το Προεδρείο.

Άρθρο 26 Διάσκεψη των Προέδρων των Επιτροπών

1. Η Διάσκεψη των Προέδρων των Επιτροπών αποτελείται από τους Προέδρους όλων των μονίμων ή προσωρινών επιτροπών και εκλέγει τον Πρόεδρό της.

2. Η Διάσκεψη των Προέδρων των Επιτροπών μπορεί να προβαίνει σε συστάσεις προς τη Διάσκεψη των Προέδρων σχετικά με τις εργασίες των επιτροπών και την κατάρτιση της ημερησίας διατάξεως των περιόδων συνόδου.

3. Το Προεδρείο και η Διάσκεψη των Προέδρων μπορούν να αναθέτουν ορισμένα καθήκοντα στη Διάσκεψη των Προέδρων των Επιτροπών.

Άρθρο 27 Διάσκεψη των Προέδρων των Αντιπροσωπειών

1. Η Διάσκεψη των Προέδρων των Αντιπροσωπειών αποτελείται από τους Προέδρους όλων των μονίμων διακοινοβουλευτικών αντιπροσωπειών και εκλέγει τον Πρόεδρό της.

2. Η Διάσκεψη των Προέδρων των Αντιπροσωπειών μπορεί να προβαίνει σε συστάσεις προς τη Διάσκεψη των Προέδρων σχετικά με τις εργασίες των αντιπροσωπειών.

3. Το Προεδρείο και η Διάσκεψη των Προέδρων μπορούν να αναθέτουν ορισμένα καθήκοντα στη Διάσκεψη των Προέδρων των Αντιπροσωπειών.

Άρθρο 28 Δημοσιότητα επί της δραστηριότητας του Προεδρείου, της Διάσκεψης των Προέδρων και των Κοσμητόρων

1. Τα πρακτικά του Προεδρείου και της Διασκέψεως των Προέδρων μεταφράζονται στις επίσημες γλώσσες, τυπώνονται και διανέμονται σε όλους τους βουλευτές του Κοινοβουλίου, εκτός εάν, κατ' εξαίρεση, το Προεδρείο ή η Διάσκεψη των Προέδρων αποφασίσουν διαφορετικά για να διαφυλάξουν το απόρρητο.

2. Κάθε βουλευτής μπορεί να θέσει ερωτήσεις σχετικά με τις δραστηριότητες του Προεδρείου, της Διασκέψεως των Προέδρων και των Κοσμητόρων. Οι εν λόγω ερωτήσεις υποβάλλονται εγγράφως στον Πρόεδρο και δημοσιεύονται, μαζί με τις απαντήσεις που δίνονται, στο Δελτίο του Κοινοβουλίου εντός 30 ημερών από της υποβολής τους.

ΚΕΦΑΛΑΙΟ V ΠΟΛΙΤΙΚΕΣ ΟΜΑΔΕΣ

Άρθρο 29 Σχηματισμός των πολιτικών ομάδων

1. Οι βουλευτές μπορούν να συγκροτήσουν ομάδες ανάλογα με την πολιτική τους τοποθέτηση.

2. Ο ελάχιστος αριθμός βουλευτών που είναι απαραίτητος για το σχηματισμό μιας πολιτικής ομάδας καθορίζεται σε είκοσι εννέα βουλευτές εάν ανήκουν σε ένα μόνο κράτος μέλος, σε είκοσι τρεις βουλευτές εάν ανήκουν σε δύο κράτη μέλη, σε δέκα οκτώ βουλευτές εάν ανήκουν σε τρία κράτη μέλη και σε δεκατέσσερεις βουλευτές εάν ανήκουν σε τέσσερα ή περισσότερα κράτη μέλη.

3. Κάθε βουλευτής δεν μπορεί να ανήκει παρά σε μία μόνο πολιτική ομάδα.

4. Ο σχηματισμός μιας πολιτικής ομάδας πρέπει να δηλώνεται στον Πρόεδρο. Η δήλωση αυτή πρέπει να αναφέρει το όνομα της ομάδας, το όνομα των μελών της και τη σύνθεση του Προεδρείου της.

5. Η δήλωση περί σχηματισμού πολιτικής ομάδας δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 30 Οι μη εγγεγραμμένοι βουλευτές

1. Οι βουλευτές που δεν ανήκουν σε καμμία πολιτική ομάδα έχουν στη διάθεσή τους γραμματεία. Τις λεπτομέρειες ρυθμίζει το Προεδρείο κατόπιν προτάσεως του Γενικού Γραμματέα.

2. Το Προεδρείο ρυθμίζει επίσης το καθεστώς και τα κοινοβουλευτικά δικαιώματα των εν λόγω βουλευτών.

Άρθρο 31 Κατανομή των θέσεων στην αίθουσα συνεδριάσεων

Η Διάσκεψη των Προέδρων αποφασίζει την κατανομή των θέσεων των πολιτικών ομάδων, των μη εγγεγραμμένων βουλευτών και των θεσμικών οργάνων της Ευρωπαϊκής Ένωσης στην αίθουσα συνεδριάσεων.

ΚΕΦΑΛΑΙΟ VI ΣΧΕΣΕΙΣ ΜΕ ΤΑ ΑΛΛΑ ΘΕΣΜΙΚΑ ΟΡΓΑΝΑ

ΔΙΟΡΙΣΜΟΙ

Άρθρο 32 Ορισμός του Προέδρου της Επιτροπής

1. Αφού οι κυβερνήσεις των κρατών μελών συμφωνήσουν όσον αφορά την πρόταση για τον ορισμό Προέδρου της Επιτροπής, ο Πρόεδρος ζητεί από τον προταθέντα υποψήφιο να παρουσιασθεί και να προβεί σε δήλωση ενώπιον της Ολομέλειας. Τη δήλωση ακολουθεί συζήτηση.

Το Συμβούλιο καλείται να συμμετάσχει στη συζήτηση.

2. Το Κοινοβούλιο εγκρίνει ή απορρίπτει την πρόταση για τον ορισμό υποψηφίου με την πλειοψηφία των βουλευτών που εψήφισαν.

Η ψηφοφορία γίνεται δι' ονομαστικής κλήσεως.

3. Ο Πρόεδρος διαβιβάζει το αποτέλεσμα της ψηφοφορίας στον Πρόεδρο του Ευρωπαϊκού Συμβουλίου και τις κυβερνήσεις των κρατών μελών, ως γνωμοδότηση του Κοινοβουλίου.

4. Εάν το αποτέλεσμα της ψηφοφορίας του Κοινοβουλίου σχετικά με την πρόταση ορισμού του Προέδρου της Επιτροπής είναι αρνητικό, ο Πρόεδρος ζητεί από τις κυβερνήσεις των κρατών μελών να αποσύρουν την πρότασή τους και να υποβάλουν νέα πρόταση στο Κοινοβούλιο.

Άρθρο 33 Ψηφοφορία για την έγκριση της Επιτροπής

1. Όταν οι κυβερνήσεις των κρατών μελών συμφωνήσουν για τα άλλα άτομα που πρόκειται να προτείνουν ως μέλη της Επιτροπής, ο Πρόεδρος, μετά από διαβούλευση με τον ορισθέντα Πρόεδρο της Επιτροπής, ζητεί από τους υποψηφίους να παρουσιασθούν ενώπιον της αντίστοιχης κοινοβουλευτικής επιτροπής σύμφωνα με τον πιθανό τομέα αρμοδιότητάς τους.

2. Κάθε επιτροπή μπορεί να καλέσει τον ορισθέντα υποψήφιο να προβεί σε δήλωση και να απαντήσει σε ερωτήσεις. Η επιτροπή στη συνέχεια, διαβιβάζει τα πορίσματά της στον Πρόεδρο.

3. Ο ορισθείς Πρόεδρος παρουσιάζει το πρόγραμμα της ορισθείσας Επιτροπής ενώπιον της Ολομέλειας του Κοινοβουλίου, ενώ καλούνται να συμμετάσχουν όλα τα Μέλη του Συμβουλίου. Μετά τη δήλωση ακολουθεί συζήτηση.

4. Μετά τη συζήτηση, οι πολιτικές ομάδες μπορούν να υποβάλουν πρόταση ψηφίσματος, η οποία θα περιλαμβάνει δήλωση ότι:

α) το Κοινοβούλιο εγκρίνει την ορισθείσα Επιτροπή, ή

β) το Κοινοβούλιο απορρίπτει την ορισθείσα Επιτροπή, ή

γ) το Κοινοβούλιο αναβάλλει τη διεξαγωγή της ψηφοφορίας για την επόμενη σύνοδο, για να μπορέσουν να εξετασθούν οι επιφυλάξεις που εκφράσθηκαν από αυτό κατά τη συζήτηση,

5. Το Κοινοβούλιο ψηφίζει σχετικά με την έγκριση της Επιτροπής με την πλειοψηφία των βουλευτών που ψήφισαν.

Η ψηφοφορία γίνεται δι'ονομαστικής κλήσεως.

6. Εάν το Κοινοβούλιο εγκρίνει την ορισθείσα Επιτροπή, τότε ο Πρόεδρος γνωστοποιεί στις κυβερνήσεις των κρατών μελών ότι μπορεί πλέον να γίνει ο διορισμός τους.

Άρθρο 34 Πρόταση μομφής κατά της Επιτροπής

1. Το ένα δέκατο των βουλευτών που απαρτίζουν το Κοινοβούλιο μπορεί να καταθέσει στον Πρόεδρο του Κοινοβουλίου πρόταση μομφής κατά της Επιτροπής.

2. Η πρόταση μομφής πρέπει να φέρει την ένδειξη «πρόταση μομφής» και να είναι αιτιολογημένη. Διαβιβάζεται δε στην Επιτροπή.

3. Ο Πρόεδρος ανακοινώνει στους βουλευτές την κατάθεση της προτάσεως αμέσως μετά την παραλαβή της.

4. Η συζήτηση σχετικά με την πρόταση πραγματοποιείται 24 ώρες τουλάχιστον μετά την ανακοίνωση της καταθέσεώς της στους βουλευτές.

5. Η ψηφοφορία επί της προτάσεως μομφής πραγματοποιείται με ονομαστική κλήση, 48 ώρες τουλάχιστον μετά την έναρξη της συζητήσεως.

6. Η συζήτηση και η ψηφοφορία πραγματοποιούνται το αργότερο κατά την περίοδο συνόδου που ακολουθεί την κατάθεση της προτάσεως μομφής.

7. Η πρόταση μομφής εγκρίνεται με την πλειοψηφία των δύο τρίτων των βουλευτών που εψήφισαν και με πλειοψηφία των βουλευτών που απαρτίζουν το Κοινοβούλιο. Το αποτέλεσμα ψηφοφορίας κοινοποιείται στον Πρόεδρο του Συμβουλίου και στον Πρόεδρο της Επιτροπής.

Άρθρο 35 Διορισμός των Μελών του Ελεγκτικού Συνεδρίου

1. Οι προτεινόμενες προσωπικότητες ως Μέλη του Ελεγκτικού Συνεδρίου καλούνται να προβούν σε δήλωση ενώπιον της αρμόδιας επιτροπής και να απαντήσουν σε ερωτήσεις των μελών της.

2. Η αρμόδια επιτροπή προβαίνει σε σύσταση προς το Κοινοβούλιο για το κατά πόσον πρέπει να εγκριθεί ο προτεινόμενος υποψήφιος.

3. Η ψηφοφορία διεξάγεται εντός δύο μηνών από την κοινοποίηση της προτάσεως, εκτός εάν το Κοινοβούλιο, κατόπιν αιτήσεως της αρμόδιας επιτροπής, μιας πολιτικής ομάδας ή είκοσι εννέα τουλάχιστον βουλευτών, αποφασίσει να αναβάλει την ψηφοφορία.

4. Εάν η γνώμη του Κοινοβουλίου είναι αρνητική, ο Πρόεδρος ζητεί από το Συμβούλιο να αποσύρει την πρότασή του και να υποβάλει νέα πρόταση στο Κοινοβούλιο.

Άρθρο 36 Ευρωπαϊκή Κεντρική Τράπεζα (Ευρωπαϊκό Νομισματικό Ίδρυμα)

1. Ο προτεινόμενος υποψήφιος για το αξίωμα του Προέδρου της Ευρωπαϊκής Κεντρικής Τράπεζας καλείται να προβεί σε δήλωση ενώπιον της αρμόδιας κοινοβουλευτικής επιτροπής και να απαντήσει σε ερωτήσεις των μελών της.

2. Η αρμόδια κοινοβουλευτική επιτροπή προβαίνει σε σύσταση προς το Κοινοβούλιο για το κατά πόσον η προτεινόμενη υποψηφιότητα πρέπει να εγκριθεί ή να απορριφθεί.

3. Η ψηφοφορία διεξάγεται εντός δύο μηνών από την κοινοποίηση της προτάσεως, εκτός εάν το Κοινοβούλιο, κατόπιν αιτήσεως της αρμόδιας επιτροπής, μιας πολιτικής ομάδας ή είκοσι εννέα τουλάχιστον βουλευτών, αποφασίσει να αναβάλει την ψηφοφορία.

4. Εάν το Κοινοβούλιο γνωμοδοτήσει αρνητικά, ο Πρόεδρος ζητεί από το Συμβούλιο να αποσύρει την πρότασή του και να υποβάλει νέα πρόταση στο Κοινοβούλιο.

5. Η ίδια διαδικασία ισχύει για τους υποψηφίους στα αξιώματα του Αντιπροέδρου και των μελών του Διοικητικού Συμβουλίου της Ευρωπαϊκής Κεντρικής Τράπεζας καθώς και του Προέδρου του Ευρωπαϊκού Νομισματικού Ιδρύματος.

ΔΗΛΩΣΕΙΣ

Άρθρο 37 Δηλώσεις της Επιτροπής, του Συμβουλίου και του Ευρωπαϊκού Συμβουλίου

1. Τα μέλη της Επιτροπής, του Συμβουλίου και του Ευρωπαϊκού Συμβουλίου μπορούν οποτεδήποτε να ζητήσουν από τον Πρόεδρο να τους δώσει το λόγο για να προβούν σε δήλωση. Ο Πρόεδρος αποφασίζει πότε ακριβώς μπορεί να γίνει η εν λόγω δήλωση. Τη δήλωση αυτή ακολουθεί συζήτηση.

2. Μια επιτροπή, μια πολιτική ομάδα ή είκοσι εννέα τουλάχιστον βουλευτές μπορούν να υποβάλουν πρόταση ψηφίσματος.

3. Επί των προτάσεων ψηφίσματος διεξάγεται ψηφοφορία την ίδια ημέρα. Ο Πρόεδρος λαμβάνει απόφαση σε περιπτώσεις εξαιρέσεων στον κανόνα αυτόν. Επιτρέπεται η αιτιολόγηση της ψήφου.

4. Η κοινή πρόταση ψηφίσματος αντικαθιστά τις προηγούμενες που έχουν προσυπογράψει οι ίδιοι βουλευτές, όχι όμως και εκείνες που υπέβαλαν άλλες επιτροπές, πολιτικές ομάδες ή βουλευτές.

5. Μετά την έγκριση προτάσεως ψηφίσματος δεν διεξάγεται ψηφοφορία επί άλλης προτάσεως, εφόσον ο Πρόεδρος δεν λάβει κατ' εξαίρεση, άλλη απόφαση.

6. Εφόσον δεν πραγματοποιείται συζήτηση, μπορούν οι βουλευτές να υποβάλουν σύντομες και σαφείς ερωτήσεις επί 30 λεπτά.

Άρθρο 38 Δηλώσεις του Ελεγκτικού Συνεδρίου

1. Ο Πρόεδρος του Ελεγκτικού Συνεδρίου μπορεί να κληθεί, στο πλαίσιο της διαδικασίας απαλλαγής ή των δραστηριοτήτων του Ευρωπαϊκού Κοινοβουλίου στον τομέα του ελέγχου του προϋπολογισμού, να λάβει το λόγο για να παρουσιάσει τις παρατηρήσεις που περιέχονται στην ετήσια έκθεση, στις ειδικές εκθέσεις ή στις γνωμοδοτήσεις του Ελεγκτικού Συνεδρίου καθώς και για να παρουσιάσει το πρόγραμμα εργασίας του Ελεγκτικού Συνεδρίου.

2. Το Κοινοβούλιο μπορεί να αποφασίσει την διεξαγωγή ξεχωριστής συζήτησης για θέματα που θίγονται στις εν λόγω δηλώσεις με συμμετοχή της Επιτροπής και του Συμβουλίου.

Άρθρο 39 Δήλωση της Ευρωπαϊκής Κεντρικής Τράπεζας (Ευρωπαϊκό Νομισματικό Ινστιτούτο)

1. Ο Πρόεδρος της Ευρωπαϊκής Κεντρικής Τράπεζας παρουσιάζει την ετήσια έκθεση της Τράπεζας στο Κοινοβούλιο.

2. Το Κοινοβούλιο μπορεί να αποφασίσει την διεξαγωγή συζητήσεως μετά την εν λόγω παρουσίαση.

3. Ο Πρόεδρος της Ευρωπαϊκής Κεντρικής Τράπεζας και τα άλλα μέλη του Διοικητικού Συμβουλίου μπορούν να κληθούν να παρακολουθήσουν συνεδρίαση της αρμόδιας επιτροπής, να προβούν σε δήλωση και να απαντήσουν σε ερωτήσεις. Ο Πρόεδρος της Τράπεζας παρακολουθεί ανάλογες συνεδριάσεις δύο φορές ανά έτος. Μπορεί δε να κληθεί να παρακολουθήσει επί πλέον συνεδριάσεις εάν το δικαιολογούν οι περιστάσεις κατά τη γνώμη της αρμόδιας επιτροπής, κατόπιν επιβεβαιώσεως της Διασκέψεως των Προέδρων.

4. Η ίδια διαδικασία ισχύει για τον Πρόεδρο του Ευρωπαϊκού Νομισματικού Ιδρύματος, καθ' όλη τη διάρκεια της υπάρξεως του Ιδρύματος.

ΕΡΩΤΗΣΕΙΣ ΣΤΟ ΣΥΜΒΟΥΛΙΟ ΚΑΙ ΣΤΗΝ ΕΠΙΤΡΟΠΗ

Άρθρο 40 Προφορικές ερωτήσεις

1. Μια επιτροπή, μια πολιτική ομάδα ή είκοσι εννέα τουλάχιστον βουλευτές μπορούν να υποβάλουν ερωτήσεις στο Συμβούλιο ή την Επιτροπή και να ζητήσουν να εγγραφούν στην ημερήσια διάταξη του Κοινοβουλίου.

Οι ερωτήσεις πρέπει να κατατίθενται γραπτώς στον Πρόεδρο, ο οποίος και τις διαβιβάζει αμέσως στη Διάσκεψη των Προέδρων.

Η Διάσκεψη των Προέδρων αποφασίζει εάν και σε ποιά σειρά θα εγγραφούν οι ερωτήσεις στην ημερήσια διάταξη.

2. Οι ερωτήσεις προς την Επιτροπή πρέπει να διαβιβάζονται τουλάχιστον μία εβδομάδα πριν, οι δε ερωτήσεις προς το Συμβούλιο τουλάχιστον τρεις εβδομάδες πριν από τη συνεδρίαση στην ημερήσια διάταξη της οποίας έχουν εγγραφεί.

3. Για ερωτήσεις, που αφορούν τομείς αναφερόμενους στα άρθρα Ι.7 και Κ.6 της Συνθήκης για την Ευρωπαϊκή Ένωση δεν ισχύει η προθεσμία που προβλέπεται στην παράγραφο 2 αυτού του άρθρου. Το Συμβούλιο πρέπει να απαντήσει εντός ευλόγου προθεσμίας, ούτως ώστε να ενημερώνεται δεόντως το Κοινοβούλιο.

4. Ένας από τους συντάκτες της ερωτήσεως μπορεί να μιλήσει επί πέντε λεπτά για να αναπτύξει την ερώτηση. Ένα μέλος του ερωτωμένου οργάνου απαντά στην ερώτηση.

Ο συντάκτης της ερώτησης έχει το δικαίωμα να χρησιμοποιήσει όλη την προαναφερθείσα διάρκεια του χρόνου αγόρευσης.

5. Κατά τα λοιπά εφαρμόζεται κατ' αναλογία το άρθρο 37, παράγραφοι 2, 3, 4 και 5.

Άρθρο 41 Ώρα των ερωτήσεων

1. Η ώρα των ερωτήσεων προς το Συμβούλιο και την Επιτροπή λαμβάνει χώρα σε κάθε περίοδο συνόδου και σε χρόνο που καθορίζει το Κοινοβούλιο κατόπιν προτάσεως της Διασκέψεως των Προέδρων. Εν προκειμένω μπορεί να προβλεφθεί χρόνος για ερωτήσεις στον Πρόεδρο και σε μεμονωμένα μέλη της Επιτροπής.

2. Κάθε βουλευτής μπορεί κατά τη διάρκεια μιας περιόδου συνόδου να απευθύνει μόνο μία ερώτηση προς το Συμβούλιο και την Επιτροπή.

3. Οι ερωτήσεις πρέπει να κατατίθενται γραπτώς στον Πρόεδρο, ο οποίος αποφασίζει ως προς το παραδεκτό και τη σειρά με την οποία θα εξετασθούν. Η απόφαση αυτή κοινοποιείται αμέσως στον συντάκτη της ερωτήσεως.

4. Η ακολουθητέα διαδικασία για τη διεξαγωγή της ώρας των ερωτήσεων αποτελεί αντικείμενο οδηγιών (5).

Άρθρο 42 Γραπτές ερωτήσεις

1. Κάθε βουλευτής μπορεί να θέσει ερωτήσεις στο Συμβούλιο ή στην Επιτροπή με αίτημα γραπτής απαντήσεως.

2. Οι ερωτήσεις, υποβάλλονται εγγράφως στον Πρόεδρο, ο οποίος τις διαβιβάζει στο ερωτώμενο όργανο.

3. Οι ερωτήσεις, με τις απαντήσεις τους, δημοσιεύονται στην Επίσημη Εφημερίδα των Ευρωπαϊκών Κοινοτήτων.

4. Όταν δεν δίδεται απάντηση εμπροθέσμως, τότε, κατόπιν αιτήσεως του συντάκτη της ερωτήσεως, εγγράφεται η ερώτησή του στην ημερήσια διάταξη της επόμενης συνεδριάσεως της αρμόδιας επιτροπής, εφαρμόζεται δε κατ' αναλογίαν η διαδικασία του άρθρου 41.

5. Ερωτήσεις, οι οποίες απαιτούν άμεση απάντηση, αλλά όχι λεπτομερή έρευνα (ερωτήσεις με προτεραιότητα), απαντώνται εντός τριών εβδομάδων. Κάθε βουλευτής μπορεί να θέσει μια τέτοια ερώτηση προτεραιότητας μια φορά το μήνα.

6. Λοιπές ερωτήσεις (ερωτήσεις χωρίς προτεραιότητα) απαντώνται εντός έξι εβδομάδων.

7. Οι βουλευτές διευκρινίζουν για τί είδους ερώτηση πρόκειται. Τη σχετική απόφαση λαμβάνει ο Πρόεδρος.

ΕΚΘΕΣΕΙΣ

Άρθρο 43 Ετήσια γενική έκθεση της Επιτροπής

Η ετήσια γενική έκθεση της Επιτροπής για τις δραστηριότητες της Ευρωπαϊκής Ένωσης διαβιβάζεται στις επιτροπές, οι οποίες μπορούν να φέρουν ειδικά και ουσιώδη θέματα ενώπιον της Ολομελείας, βάσει των υφισταμένων διαδικασιών.

Άρθρο 44 Ετήσια έκθεση της Επιτροπής για την εφαρμογή του κοινοτικού δικαίου

1. Η ετήσια έκθεση της Επιτροπής για την εφαρμογή του κοινοτικού δικαίου στα κράτη μέλη της Κοινότητας διαβιβάζεται στις εκάστοτε αρμόδιες επιτροπές. Εκάστη των εν λόγω επιτροπών μπορεί να διαβιβάσει τη γνωμοδότησή της στην αρμόδια επί των νομικών θεμάτων επιτροπή, η οποία υποβάλλει σχετική έκθεση στην ολομέλεια.

2. Το εγκριθέν από την ολομέλεια ψήφισμα και η έκθεση της αρμόδιας επιτροπής διαβιβάζονται στο Συμβούλιο και στην Επιτροπή, καθώς και στις κυβερνήσεις και τα Κοινοβούλια των κρατών μελών.

ΨΗΦΙΣΜΑΤΑ ΚΑΙ ΣΥΣΤΑΣΕΙΣ

Άρθρο 45 Προτάσεις ψηφίσματος

1. Κάθε βουλευτής μπορεί να υποβάλει πρόταση ψηφίσματος επί θεμάτων που εμπίπτουν στο πλαίσιο των δραστηριοτήτων της Ευρωπαϊκής Ένωσης.

Η πρόταση αυτή δεν μπορεί να έχει περισσότερες από 200 λέξεις.

2. Η αρμόδια επιτροπή αποφασίζει επί της διαδικασίας.

Η επιτροπή μπορεί να εξετάσει την πρόταση ψηφίσματος από κοινού με άλλες προτάσεις ψηφίσματος ή εκθέσεις.

Μπορεί επίσης να εγκρίνει γνωμοδότηση ενδεχομένως υπό μορφήν επιστολής.

Μπορεί επίσης να λάβει απόφαση ως προς την εκπόνηση εκθέσεως. Στην περίπτωση αυτή, απαιτείται η έγκριση της Διασκέψεως των Προέδρων.

3. Οι συντάκτες προτάσεως ψηφίσματος ενημερώνονται για τις αποφάσεις της επιτροπής και της Διασκέψεως των Προέδρων.

4. Η έκθεση περιλαμβάνει το κείμενο της υποβληθείσας προτάσεως ψηφίσματος.

5. Γνωμοδοτήσεις υπό μορφήν επιστολής προς άλλα θεσμικά όργανα της Ευρωπαϊκής Ενώσεως διαβιβάζονται από τον Πρόεδρο.

6. Ο συντάκτης ή οι συντάκτες προτάσεως ψηφίσματος που υποβάλλεται σύμφωνα με τα άρθρα 37, παράγραφος 2, 40, παράγραφος 5, ή 47, παράγραφος 1, έχουν δικαίωμα να την αποσύρουν πριν από την τελική ψηφοφορία επ' αυτής.

7. Πρόταση ψηφίσματος που κατετέθη βάσει της παραγράφου 1, μπορεί να αποσυρθεί από το συντάκτη ή τους συντάκτες της ή τον πρώτο υπογράφοντα την πρόταση, πριν αποφασίζει η αρμόδια επιτροπή βάσει της παραγράφου 2 για τη σύνταξη έκθεσης επ'αυτής.

Εάν η πρόταση εγκριθεί με τη μορφή αυτή από την επιτροπή, μόνον η τελευταία έχει πλέον το δικαίωμα να την αποσύρει μέχρι την έναρξη της τελικής ψηφοφορίας.

8. Την πρόταση ψηφίσματος μπορεί να αναδεχθεί και να υποβάλει αμέσως εκ νέου ομάδα, κοινοβουλευτική επιτροπή, ή αριθμός βουλευτών ίσος με εκείνον που απαιτείται για την υποβολή της.

Εναπόκειται στις επιτροπές να φροντίσουν ώστε οι προτάσεις ψηφίσματος που υποβάλλονται σύμφωνα με το παρόν άρθρο και ανταποκρίνονται στους όρους που έχουν καθορισθεί, να αποτελέσουν το αντικείμενο συνέχειας και να μνημονευθούν δεόντως στα έγγραφα με τα οποία υλοποιείται αυτή η συνέχεια.

Άρθρο 46 Συστάσεις προς το Συμβούλιο

1. Τουλάχιστον είκοσι εννέα βουλευτές ή μια πολιτική ομάδα μπορούν να υποβάλουν πρόταση σύστασης προς το Συμβούλιο, σχετικά με θέματα που εμπίπτουν στους τίτλους V και VI της Συνθήκης για την Ευρωπαϊκή Ένωση.

2. Οι προτάσεις αυτές παραπέμπονται προς εξέταση στην αρμόδια επιτροπή.

Εφόσον η εν λόγω επιτροπή το κρίνει αναγκαίο, ζητεί από το Κοινοβούλιο να αποφανθεί στο πλαίσιο των προβλεπόμενων από τον παρόντα Κανονισμό διαδικασιών.

3. Όταν η αρμόδια επί της ουσίας επιτροπή συντάξει έκθεση, αποστέλλει στο Κοινοβούλιο πρόταση συστάσεως προς το Συμβούλιο, καθώς και σύντομη αιτιολογική έκθεση και, ενδεχομένως, τη γνωμοδότηση των επιτροπών των οποίων τη γνώμη εζήτησε.

4. Στην περίπτωση κατεπείγοντος εφαρμόζονται οι διατάξεις των άρθρων 92 και 94.

Άρθρο 47 Συζητήσεις επί επικαίρων, επειγόντων και σημαντικών θεμάτων

1. Μια πολιτική ομάδα ή είκοσι εννέα τουλάχιστον βουλευτές μπορούν να ζητήσουν εγγράφως από τον Πρόεδρο να συζητηθεί ένα επίκαιρο, επείγον και σημαντικό θέμα (άρθρο 95, παράγραφος 3). Η αίτηση αυτή πρέπει να συνοδεύεται από πρόταση ψηφίσματος. Ο Πρόεδρος ενημερώνει αμέσως το Κοινοβούλιο για κάθε αίτηση για συζήτηση.

2. Η Διάσκεψη των Προέδρων καταρτίζει, βάσει των αιτήσεων που αναφέρονται στην παράγραφο 1, και σύμφωνα με τους όρους που προβλέπονται στο Παράρτημα ΙΙΙ, κατάλογο θεμάτων προς εγγραφή στην ημερήσια διάταξη της αμέσως επομένης συζητήσεως επί επικαίρων, επειγόντων και σημαντικών θεμάτων. Ο συνολικός αριθμός των εγγεγραμμένων στην ημερήσια διάταξη θεμάτων δεν πρέπει να υπερβαίνει τα πέντε. Ο Πρόεδρος ανακοινώνει αυτόν τον κατάλογο στο Κοινοβούλιο το αργότερο στην αρχή της συνεδριάσεως το απόγευμα της ίδιας ημέρας.

Έως το τέλος της συνεδριάσεως της ιδίας ημέρας, μία πολιτική ομάδα ή είκοσι εννέα τουλάχιστον βουλευτές μπορούν να υποβάλουν εγγράφως αιτιολογημένη ένσταση κατά της αποφάσεως αυτής και να ζητήσουν να αποφασίσει το Κοινοβούλιο να διαγραφεί ένα προβλεπόμενο για τη συζήτηση θέμα και/ή να περιληφθεί στη συζήτηση ένα μη προβλεπόμενο θέμα χωρίς ωστόσο να υπάρξει υπέρβαση του μεγίστου αριθμού θεμάτων που προβλέπεται στο παρόν άρθρο. Ο Πρόεδρος αποφασίζει σχετικά με το παραδεκτό της υποβληθείσης ενστάσεως. Η ψηφοφορία επί της ενστάσεως πραγματοποιείται χωρίς συζήτηση κατά την έναρξη της συνεδριάσεως της επομένης.

3. Στο πλαίσιο της ολικής διάρκειας των συζητήσεων, που δεν υπερβαίνει κατ' ανώτατο όριο τις 3 ώρες ανά περίοδο συνόδου, ο συνολικός χρόνος αγορεύσεως των πολιτικών ομάδων και των μη εγγεγραμμένων βουλευτών κατανέμεται σύμφωνα με το άρθρο 106, παράγραφοι 2 και 3.

Ο υπόλοιπος χρόνος αγορεύσεως αφού αφαιρεθεί ο χρόνος που απαιτείται για την παρουσίαση των προτάσεων ψηφίσματος, τις ψηφοφορίες καθώς και ο συμφωνηθείς χρόνος για τυχόν παρεμβάσεις της Επιτροπής ή του Συμβουλίου κατανέμεται μεταξύ των πολιτικών ομάδων και των μη εγγεγραμμένων.

4. Στο τέλος της συζητήσεως διεξάγεται αμέσως ψηφοφορία. Το άρθρο 122 δεν εφαρμόζεται στην περίπτωση αυτή.

Οι ψηφοφορίες που πραγματοποιούνται κατ' εφαρμογή του άρθρου 47 μπορούν να διοργανώνονται σε συλλογική βάση κάτω από την ευθύνη του Προέδρου και της Διάσκεψης των Προέδρων.

5. Εάν υποβληθούν επί του ιδίου θέματος, δύο ή περισσότερες προτάσεις ψηφίσματος, εφαρμόζεται η διαδικασία βάσει του άρθρου 37 παράγραφος 4.

6. Ο Πρόεδρος του Κοινοβουλίου και οι πρόεδροι των πολιτικών ομάδων μπορούν να αποφασίσουν ότι μία πρόταση ψηφίσματος θα τεθεί σε ψηφοφορία χωρίς συζήτηση. Η απόφαση αυτή απαιτεί ομοφωνία των προέδρων όλων των πολιτικών ομάδων.

Οι διατάξεις των άρθρων 128, 129 και 131 δεν ισχύουν για τις προτάσεις ψηφίσματος που έχουν εγγραφεί στην ημερησία διάταξη για συζήτηση επί επικαίρων, επειγόντων και σημαντικών θεμάτων.

Οι προτάσεις ψηφίσματος που κατατίθενται για τη συζήτηση επί επικαίρων, επειγόντων και σημαντικών θεμάτων, σύμφωνα με την παράγραφο 1, και δεν περιλαμβάνονται στον κατάλογο των θεμάτων που αναφέρονται στην ημερήσια διάταξη της συζητήσεως αυτής, κατάλογο ο οποίος καταρτίζεται σύμφωνα με την παράγραφο 2, ή οι προτάσεις ψηφίσματος, οι οποίες παρόλον ότι περιλαμβάνονται στον κατάλογο, δεν μπορούν να εξετασθούν στο χρονικό διάστημα που προβλέπεται για τη συζήτηση αυτή, καθίστανται άκυρες. Το αυτό ισχύει και για τις προτάσεις ψηφίσματος για τις οποίες, μετά από αίτηση που υποβλήθηκε σύμφωνα με το άρθρο 112 παράγραφος 3, διαπιστώνεται η έλλειψη απαρτίας. Εννοείται ότι οι βουλευτές έχουν το δικαίωμα να υποβάλουν εκ νέου τις προτάσεις ψηφίσματος αυτές, ώστε να παραπεμφθούν για εξέταση σε επιτροπή, σύμφωνα με το άρθρο 45, ή να εγγραφούν στη συζήτηση επί επικαίρων, επειγόντων και σημαντικών θεμάτων της επομένης περιόδου συνόδου.

Πρόταση ψηφίσματος που κατατίθεται σύμφωνα με την παράγραφο 1, δεν μπορεί να εγγραφεί στην ημερήσια διάταξη για συζήτηση επί επικαίρων, επειγόντων και σημαντικών θεμάτων, εάν το θέμα στο οποίο αναφέρεται η πρόταση αυτή υπάρχει ήδη στην ημερήσια διάταξη της περιόδου συνόδου.

Καμία διάταξη του Κανονισμού δεν επιτρέπει την κοινή συζήτηση προτάσεως ψηφίσματος που κατατέθηκε σύμφωνα με την παράγραφο 1 και εκθέσεως που έγινε από επιτροπή με το ίδιο αντικείμενο.

***

Όταν ζητείται η διαπίστωση απαρτίας σύμφωνα με το άρθρο 112, παράγραφος 3, η αίτηση αυτή ισχύει μόνο για την πρόταση ψηφίσματος που πρέπει να τεθεί σε ψηφοφορία και όχι για τις επόμενες.

Άρθρο 48 Γραπτές δηλώσεις

1. Κάθε βουλευτής δύναται να υποβάλει γραπτή δήλωση 200 λέξεων το πολύ, η οποία αφορά ένα θέμα που εμπίπτει στα πλαίσια των δραστηριοτήτων της Ευρωπαϊκής Ενώσεως. Οι γραπτές δηλώσεις τυπώνονται στις επίσημες γλώσσες, διανέμονται και εγγράφονται σε πρωτόκολλο.

2. Κάθε βουλευτής μπορεί να προσυπογράψει δήλωση καταχωρηθείσα στο πρωτόκολλο.

3. Στο τέλος κάθε περιόδου συνόδου, ο Πρόεδρος ανακοινώνει πόσες υπογραφές συγκέντρωσαν οι καταχωρηθείσες στο πρωτόκολλο δηλώσεις.

4. Μόλις μια καταχωρηθείσα στο πρωτόκολλο δήλωση προσυπογραφεί από το ήμισυ τουλάχιστον των βουλευτών που απαρτίζουν το Κοινοβούλιο, το κείμενο διαβιβάζεται στα αναφερόμενα από το συντάκτη όργανα, με δήλωση των ονομάτων των υπογραφόντων. Ο Πρόεδρος ενημερώνει επ' αυτού τους βουλευτές κατά την αμέσως επομένη συνεδρίαση ολομελείας, στα συνοπτικά πρακτικά της οποίας περιέχονται το κείμενο της δηλώσεως και τα ονόματα των υπογραφόντων ως παράρτημα. Η ανακοίνωση αυτή ορίζει τη λήξη των εγγραφών στο πρωτόκολλο.

5. Γραπτή δήλωση που παρέμεινε πλέον των δύο μηνών στο πρωτόκολλο και δεν έχει υπογραφεί από το ήμισυ τουλάχιστον των βουλευτών που απαρτίζουν το Κοινοβούλιο ακυρούται.

ΚΕΦΑΛΑΙΟ VII ΝΟΜΟΘΕΤΙΚΕΣ ΔΙΑΔΙΚΑΣΙΕΣ

ΓΕΝΙΚΕΣ ΔΙΑΤΑΞΕΙΣ

Άρθρο 49 Ετήσιο νομοθετικό πρόγραμμα

1. Το Κοινοβούλιο συμβάλλει από κοινού με την Επιτροπή και το Συμβούλιο, ως προς τον καθορισμό του νομοθετικού προγραμματισμού της Ευρωπαϊκής Ένωσης.

2. Η Επιτροπή καταθέτει, τον Οκτώβριο, το ετήσιο νομοθετικό της πρόγραμμα, το οποίο περιέχει και αξιολόγηση των αποτελεσμάτων του νομοθετικού προγράμματος του προηγουμένου έτους.

3. Το ετήσιο νομοθετικό πρόγραμμα αφορά:

α) όλες τις προτάσεις νομοθετικού χαρακτήρα,

β) τις συμφωνίες με τρίτες χώρες

που πρέπει να υποβληθούν από την Επιτροπή στο Κοινοβούλιο και στο Συμβούλιο το επόμενο έτος.

Το πρόγραμμα συμπεριλαμβάνει εξάλλου όλες τις προτάσεις και τα έγγραφα νομοθετικού περιεχομένου, που ζητήθηκαν από το Κοινοβούλιο ή από το Συμβούλιο και που η Επιτροπή δέχτηκε να παρουσιάσει.

Κάθε πράξη που περιλαμβάνεται στο Πρόγραμμα πρέπει να προσδιορίζει τη νομική της βάση και το χρονοδιάγραμμα έγκρισής της.

4. Το Κοινοβούλιο, πριν από το τέλος κάθε έτους, εγκρίνει ψήφισμα με το οποίο καθορίζει τις πολιτικές προτεραιότητες ως προς το νομοθετικό πρόγραμμα.

5. Σε περίπτωση επειγουσών και απροβλέπτων περιστάσεων, ένα θεσμικό όργανο μπορεί, κατόπιν ιδίας του πρωτοβουλίας, και σύμφωνα με τις προβλεπόμενες διαδικασίες στις συνθήκες, να προτείνει να προστεθεί ένα νομοθετικό μέτρο, πέραν αυτών που προτείνονται στο νομοθετικό πρόγραμμα.

6. Ο Πρόεδρος διαβιβάζει το εγκεκριμένο από το Κοινοβούλιο ψήφισμα στα άλλα θεσμικά όργανα που συμβάλλουν στη νομοθετική διαδικασία της Ευρωπαϊκής Ένωσης, καθώς και στα εθνικά κοινοβούλια.

Ο Πρόεδρος ζητεί από το Συμβούλιο να γνωμοδοτήσει επί του ετησίου νομοθετικού προγράμματος της Επιτροπής καθώς και επί του ψηφίσματος του Κοινοβουλίου.

7. Σε περίπτωση που ένα θεσμικό όργανο αδυνατεί να σεβασθεί το εγκριθέν χρονοδιάγραμμα, γνωστοποιεί στο άλλο θεσμικό όργανο τους λόγους της καθυστερήσεως και προτείνει ένα νέο χρονοδιάγραμμα.

8. Το Κοινοβούλιο προβαίνει σε ανασκόπηση της προόδου επί της εφαρμογής του ετήσιου νομοθετικού προγράμματος κάθε έξη μήνες.

Το πρόγραμμα μπορεί να αναθεωρηθεί στην αρχή του δεύτερου εξαμήνου του έτους.

Άρθρο 50 Νομοθετική πρωτοβουλία

1. Το Κοινοβούλιο μπορεί να ζητήσει από την Επιτροπή να του υποβάλει κάθε κατάλληλη νομοθετική πρόταση, σύμφωνα με το άρθρο 138 Β, δεύτερο εδάφιο, της Συνθήκης ΕΚ, με την έγκριση ψηφίσματος βάσει εκθέσεως πρωτοβουλίας της αρμόδιας επιτροπής, η οποία εξουσιοδοτείται σύμφωνα με το άρθρο 148. Το ψήφισμα εγκρίνεται με πλειοψηφία του συνολικού αριθμού των βουλευτών που απαρτίζουν το Κοινοβούλιο. Το Κοινοβούλιο μπορεί ταυτόχρονα να ορίσει προθεσμία για την υποβολή της προτάσεως.

2. Πριν από την έναρξη της διαδικασίας που ορίζεται από το άρθρο 148, η αρμόδια επιτροπή πρέπει να διαπιστώσει ότι καμμία πρόταση του είδους αυτού δεν βρίσκεται στη φάση της προετοιμασίας, ήτοι ότι:

α) είτε καμμία πρόταση του είδους αυτού δεν περιέχεται στο ετήσιο νομοθετικό πρόγραμμα,

β) ή δεν έχει ξεκινήσει η προετοιμασία παρόμοιας προτάσεως ή έχει καθυστερήσει αδικαιολογήτως,

γ) ή η Επιτροπή δεν έχει απαντήσει θετικά σε προγενέστερες αιτήσεις της επιτροπής ή σε αιτήσεις που εμπεριέχονται σε ψηφίσματα, τα οποία εγκρίθηκαν από το Κοινοβούλιο με απλή πλειοψηφία.

3. Το ψήφισμα του Κοινοβουλίου προσδιορίζει την κατάλληλη νομοθετική βάση και συνοδεύεται από λεπτομερείς συστάσεις όσον αφορά το περιεχόμενο της αιτούμενης προτάσεως, η οποία θα πρέπει να σέβεται την αρχή της επικουρικότητας και τα θεμελιώδη δικαιώματα των πολιτών.

4. Εάν η αιτούμενη πρόταση έχει δημοσιονομικές επιπτώσεις, το Κοινοβούλιο ορίζει τα μέσα για να εξασφαλισθεί επαρκής οικονομική κάλυψη.

5. Η αρμόδια επιτροπή παρακολουθεί την πρόοδο κάθε νομοθετικής προτάσεως που εκπονείται κατόπιν ειδικής αιτήσεως του Κοινοβουλίου.

6. Οι διατάξεις του παρόντος άρθρου εφαρμόζονται, κατ' αναλογία, στις περιπτώσεις όπου οι Συνθήκες παρέχουν το δικαίωμα πρωτοβουλίας στο Κοινοβούλιο.

Η απαιτούμενη πλειοψηφία για την έγκριση είναι η πλειοψηφία που προβλέπεται στο σχετικό άρθρο της εν λόγω Συνθήκης.

Άρθρο 51 Εξέταση των νομοθετικών εγγράφων

1. Προτάσεις της Επιτροπής ή άλλα έγγραφα νομοθετικού χαρακτήρα παραπέμπονται από τον Πρόεδρο στην αρμόδια επιτροπή για εξέταση.

Οταν μία πρόταση περιέχεται στο ετήσιο νομοθετικό πρόγραμμα, η αρμόδια επιτροπή μπορεί να αποφασίσει τον ορισμό εισηγητή, ο οποίος θα παρακολουθήσει την εκπόνηση της προτάσεως.

Οι διαβουλεύσεις που ζητεί το Συμβούλιο ή οι αιτήσεις από τον Πρόεδρο στην αρμόδια επιτροπή για εξέταση της σχετικής προτάσεως.

Οι διατάξεις για την πρώτη ανάγνωση, όπως προβλέπονται στα άρθρα 53 έως 63, εφαρμόζονται στις νομοθετικές προτάσεις, είτε απαιτούν μία ή δύο ή τρεις αναγνώσεις.

2. Οι κοινές θέσεις του Συμβουλίου παραπέμπονται, για εξέταση, στην αρμόδια επιτροπή σε πρώτη ανάγνωση.

Οι διατάξεις για τη δεύτερη ανάγνωση, όπως προβλέπονται στα άρθρα 64 έως 73, εφαρμόζονται στις κοινές θέσεις.

3. Κατά τη διάρκεια της διαδικασίας συνδιαλλαγής μεταξύ Κοινοβουλίου και Συμβουλίου μετά τη δεύτερη ανάγνωση δεν μπορεί να γίνει αναπομπή σε επιτροπή.

Οι διατάξεις για την τρίτη ανάγνωση, όπως προβλέπονται στα άρθρα 74 έως 78, εφαρμόζονται στη διαδικασία συνδιαλλαγής.

4. Τα άρθρα 52, 58, παράγραφοι 1 και 3, 59, 60, 129, 143, 144 και 147 δεν εφαρμόζονται κατά τη δεύτερη και την τρίτη ανάγνωση.

5. Αν η διάταξη του Κανονισμού σχετικά με τη δεύτερη και την τρίτη ανάγνωση αντίκειται σε άλλη διάταξη του Κανονισμού, υπερέχει η διάταξη η σχετική με τη δεύτερη και την τρίτη ανάγνωση.

Άρθρο 52 Μεταβίβαση της αρμοδιότητος αποφάσεως σε επιτροπή

1. Η Διάσκεψη των Προέδρων μπορεί να παραπέμψει τη διαβούλευση, την αίτηση γνωμοδοτήσεως, την έκθεση πρωτοβουλίας (άρθρο 148) ή την έκθεση βάσει προτάσεως ψηφίσματος, σύμφωνα με το άρθρο 45, παρ. 1 έως 5, στην επιτροπή που είναι αρμόδια να λαμβάνει απόφαση.

2. Εάν, μετά την παραπομπή για απόφαση, που έγινε σύμφωνα με την παράγραφο 1, ένα τρίτο των εν ενεργεία μελών της επιτροπής ζητήσει να ανακτήσει η Ολομέλεια την αρμοδιότητα αποφάσεως, εφαρμόζονται οι διαδικασίες που διέπουν τη συζήτηση και την τροποποίηση των εκθέσεων επιτροπής στην Ολομέλεια.

3. Η συνεδρίαση κατά την οποία λαμβάνει απόφαση η επιτροπή, είναι δημόσια.

4. Η προθεσμία για την κατάθεση των τροπολογιών δημοσιεύεται στο Δελτίο του Κοινοβουλίου.

5. Αφού η επιτροπή εγκρίνει την έκθεσή της και με την επιφύλαξη της εφαρμογής του άρθρου 102, παράγραφος 1 και του άρθρου 103, ο Πρόεδρος την εγγράφει στην ημερήσια διάταξη της επομένης περιόδου συνόδου. Το ψήφισμα και οι τυχόν τροπολογίες θεωρείται ότι έχουν εγκριθεί και εγγράφονται στα πρακτικά, εκτός και εάν εκφράσει την αντίθεσή του γραπτώς, πριν από την έναρξη της δεύτερης ημέρας της περιόδου συνόδου, το ένα δέκατο των βουλευτών που απαρτίζουν το Κοινοβούλιο, που προέρχεται από τρεις τουλάχιστον πολιτικές ομάδες. Ο Πρόεδρος ανακοινώνει την εν λόγω αντίθεση κατά την έναρξη της δεύτερης συνεδριάσεως της περιόδου συνόδου 7 στην περίπτωση αυτή, η έκθεση της επιτροπής εγγράφεται στην ημερήσια διάταξη της εν λόγω περιόδου συνόδου ή της επομένης, και εξετάζεται με τη συνήθη διαδικασία. Ο Πρόεδρος ορίζει προθεσμία για την κατάθεση τροπολογιών.

Η αίτηση του ενός τρίτου των εν ενεργεία μελών μιας επιτροπής με σκοπό να ανακτηθεί και πάλι από την ολομέλεια η αρμοδιότητα απόφασης, μπορεί να διατυπωθεί γραπτώς εκτός του πλαισίου της συνεδριάσης μιας επιτροπής με την προϋπόθεση ωστόσο ότι θα υποβληθεί πριν από την ημερομηνία της συνεδρίασης κατά την οποία η επιτροπή διορίζει τον εισηγητή επί του θέματος για το οποίο ζητείται να ανακτήσει η ολομέλεια την αρμοδιότητα απόφασης.

***

Οι κανονιστικές διατάξεις που λαμβάνονται υπόψη για την κατάθεση τροπολογιών είναι αυτές που περιέχονται στο άρθρο 124, παράγραφος 1, στο άρθρο 150, παράγραφος 4, που παραπέμπουν στο άρθρο 124, καθώς και στο άρθρο 52, και ειδικότερα η παράγραφος 4, βάσει της οποίας η ενδεχόμενη προθεσμία καταθέσεως τροπολογιών πρέπει να δημοσιεύεται στο Δελτίο του Κοινοβουλίου 7 κάθε βουλευτής έχει το δικαίωμα να καταθέτει τροπολογίες σ' όλες τις επιτροπές σύμφωνα με το άρθρο 124, παράγραφος 1 του Κανονισμού 7 ο κανόνας αυτός εφαρμόζεται κατά μείζονα λόγο όταν η κοινοβουλευτική επιτροπή εξετάζει ζητήματα που της παραπέμφθηκαν σύμφωνα με το άρθρο 52.

ΠΡΩΤΗ ΑΝΑΓΝΩΣΗ - ΣΤΑΔΙΟ ΕΞΕΤΑΣΕΩΣ ΣΕ ΕΠΙΤΡΟΠΗ

Άρθρο 53 Έλεγχος της νομικής βάσεως

1. Η αρμόδια επιτροπή ελέγχει πρώτα την ισχύ και την καταλληλότητα της επιλεγείσης νομικής βάσεως για κάθε πρόταση της Επιτροπής, ή άλλο έγγραφο νομοθετικού χαρακτήρα.

2. Εάν η αρμόδια επιτροπή αμφισβητεί την ισχύ ή την καταλληλότητα της νομικής βάσεως, ζητεί τη γνώμη της αρμόδιας για τα νομικά θέματα επιτροπής.

3. Η αρμόδια για τα νομικά θέματα επιτροπή μπορεί επίσης με δική της πρωτοβουλία να εξετάζει ζητήματα που αφορούν τη νομική βάση σε σχέση με προτάσεις που υποβλήθηκαν από την Επιτροπή. Στην περίπτωση αυτή, ενημερώνει δεόντως την αρμόδια επιτροπή.

4. Εάν η αρμόδια για τα νομικά θέματα επιτροπή αποφασίσει να αμφισβητήσει την ισχύ ή την καταλληλότητα της νομικής βάσεως, γνωστοποιεί τα πορίσματά της στο Κοινοβούλιο.

5. Στην περίπτωση που υποβάλλονται στην ολομέλεια τροπολογίες με στόχο την τροποποίηση της νομικής βάσης μιας πρότασης της Επιτροπής, χωρίς η αρμόδια επί της ουσίας επιτροπή να έχει αμφισβητήσει την ισχύ και καταλληλότητα της νομικής αυτής βάσης, η αρμόδια επί των νομικών θεμάτων επιτροπή πρέπει να εκφέρει γνώμη επί των τροπολογιών προτού τεθούν σε ψηφοφορία.

Άρθρο 54 Επικουρικότητα, θεμελιώδη δικαιώματα, οικονομικοί πόροι

1. Κατά την εξέταση νομοθετικής προτάσεως, το Κοινοβούλιο προσέχει ιδιαιτέρως εάν η πρόταση σέβεται την αρχή της επικουρικότητας και τα θεμελιώδη δικαιώματα των πολιτών. Αν η πρόταση έχει οικονομικές επιπτώσεις, το Κοινοβούλιο εξετάζει εάν παρέχονται ή όχι επαρκείς οικονομικοί πόροι.

2. Αν το Κοινοβούλιο συμπεράνει ότι η αρχή της επικουρικότητας δεν τηρείται δεόντως, ότι τα θεμελιώδη δικαιώματα των πολιτών δεν γίνονται επαρκώς σεβαστά ή ότι οι παρεχόμενοι οικονομικοί πόροι δεν είναι επαρκείς, τότε ζητεί από την Επιτροπή να προβεί στις αναγκαίες τροποποιήσεις της προτάσεώς της.

Άρθρο 55 Διαφάνεια στη νομοθετική διαδικασία

1. Καθ' όλη τη διάρκεια της νομοθετικής διαδικασίας το Κοινοβούλιο και οι επιτροπές του ζητούν πρόσβαση σε όλα τα έγγραφα που σχετίζονται με τις προτάσεις της Επιτροπής υπό τους ίδιους όρους που ισχύουν για το Συμβούλιο και τις ομάδες εργασίας του.

2. Κατά την εξέταση μιας ειδικής προτάσεως της Επιτροπής, η αρμόδια επιτροπή καλεί την Επιτροπή και το Συμβούλιο να την κρατούν ενήμερη σχετικά με την πορεία της προτάσεως στα πλαίσια του Συμβουλίου και των ομάδων εργασίας του, ιδίως όσον αφορά τυχόν συμβιβασμούς, οι οποίοι θα επιφέρουν ουσιαστική τροποποίηση της αρχικής πρότασης της Επιτροπής, ή για την πρόθεση της Επιτροπής να αποσύρει την πρότασή της.

Άρθρο 56 Τροποποίηση της προτάσεως της Επιτροπής

1. Εάν η αρμόδια επιτροπή, κατά την εξέταση προτάσεως της Επιτροπής, αντιληφθεί ότι το Συμβούλιο προτίθεται να τροποποιήσει ουσιαστικά την πρόταση αυτή, ερωτά επισήμως την Επιτροπή εάν προτίθεται να τροποποιήσει την πρότασή της.

2. Εάν η Επιτροπή δηλώσει ότι προτίθεται να τροποποιήσει την πρότασή της, η αρμόδια επιτροπή αναβάλλει την εξέταση της προτάσεως έως ότου ενημερωθεί για τη νέα πρόταση ή για τις τροποποιήσεις.

3. Κατά την εξέταση προτάσεως της Επιτροπής από την αρμόδια επιτροπή, η Επιτροπή μπορεί επίσης με δική της πρωτοβουλία να καταθέσει τροπολογίες στην πρότασή της απ' ευθείας σε επιτροπή.

4. Εάν η Επιτροπή, απαντώντας σε ερώτηση διατυπωθείσα σύμφωνα με την παράγραφο 1, δηλώσει ότι δεν προτίθεται να τροποποιήσει την πρότασή της, η αρμόδια επιτροπή συνεχίζει την εξέταση της προτάσεως. Η δήλωση της Επιτροπής επισυνάπτεται στην έκθεση και θεωρείται από το Κοινοβούλιο δεσμευτική για την Επιτροπή και μετά την περάτωση της πρώτης ανάγνωσης.

5. Εάν κατόπιν δηλώσεως της Επιτροπής, σύμφωνα με την παράγραφο 4 και εφόσον, παρά τη θέση της Επιτροπής, το Συμβούλιο προχωρήσει σε απόφαση που τροποποιεί ουσιαστικά την αρχική πρόταση της Επιτροπής, ο Πρόεδρος υπενθυμίζει στο Συμβούλιο την υποχρέωσή του όπως ζητήσει εκ νέου τη γνώμη του Κοινοβουλίου.

Άρθρο 57 Θέση της Επιτροπής επί των τροπολογιών

1. Πριν η αρμόδια επιτροπή προχωρήσει στην τελική ψηφοφορία επί προτάσεως της Επιτροπής, ζητεί από την τελευταία να γνωστοποιήσει τη θέση της επί όλων των τροπολογιών στην εν λόγω πρόταση, οι οποίες εγκρίθηκαν από την επιτροπή.

2. Εάν η Επιτροπή δεν είναι σε θέση να προβεί σε τέτοια ανακοίνωση ή εάν δηλώσει ότι δεν είναι διατεθειμένη να δεχθεί όλες τις τροπολογίες που εγκρίθηκαν από την αρμόδια επιτροπή, η τελευταία μπορεί να αναβάλει την τελική ψηφοφορία.

3. Η θέση της Επιτροπής περιέχεται στην έκθεση.

ΠΡΩΤΗ ΑΝΑΓΝΩΣΗ - ΣΤΑΔΙΟ ΕΞΕΤΑΣΕΩΣ ΣΤΗΝ ΟΛΟΜΕΛΕΙΑ

Άρθρο 58 Περάτωση της πρώτης αναγνώσεως

1. Με επιφύλαξη της εφαρμογής των άρθρων 52, 99 και 143, παρ. 1, το Κοινοβούλιο εξετάζει τη νομοθετική πρόταση βάσει εκθέσεως, την οποία έχει εκπονήσει η αρμόδια επιτροπή σύμφωνα με το άρθρο 144.

2. Το Κοινοβούλιο ψηφίζει αρχικά επί των τροπολογιών που αφορούν την πρόταση στην οποία βασίζεται η έκθεση της αρμοδίας επιτροπής, κατόπιν επί της ενδεχομένως κατ' αυτόν τον τρόπο τροποποιηθείσης προτάσεως, εν συνεχεία επί των τροπολογιών στο σχέδιο ψηφίσματος νομοθετικού περιεχομένου, τέλος δε, επί του συνόλου του σχεδίου ψηφίσματος νομοθετικού περιεχομένου, το οποίο περιέχει μόνο δήλωση, η οποία αναφέρει εάν το Κοινοβούλιο εγκρίνει, απορρίπτει ή προτείνει τροπολογίες στην πρόταση της Επιτροπής, και τυχόν αιτήματα επί της διαδικασίας.

Η διαδικασία διαβουλεύσεων περατώνεται εάν το σχέδιο ψηφίσματος νομοθετικού περιεχομένου εγκριθεί.

Κάθε έκθεση που υποβάλλεται στο πλαίσιο της νομοθετικής διαδικασίας θα πρέπει να είναι σύμφωνη με τις διατάξεις των άρθρων 51, 53 και 144. Η υποβολή ψηφίσματος μη νομοθετικού περιεχομένου από επιτροπή πρέπει να γίνεται στο πλαίσιο μιας ειδικής παραπομπής όπως προβλέπεται στα άρθρα 139 ή 148.

3. Το κείμενο της προτάσεως, με τη μορφή που εγκρίθηκε από το Κοινοβούλιο, και το σχετικό ψήφισμα διαβιβάζονται από τον Πρόεδρο στο Συμβούλιο και την Επιτροπή, ως γνωμοδότηση του Κοινοβουλίου.

Άρθρο 59 Απόρριψη προτάσεως της Επιτροπής

1. Αν πρόταση της Επιτροπής δεν συγκεντρώσει την πλειοψηφία των βουλευτών που εψήφισαν, ο Πρόεδρος ζητεί από την Επιτροπή να ανακαλέσει την πρότασή της πριν το Κοινοβούλιο ψηφίσει επί του σχεδίου ψηφίσματος νομοθετικού περιεχομένου.

2. Αν η Επιτροπή ανακαλέσει κατόπιν αυτού την πρότασή της, ο Πρόεδρος διαπιστώνει ότι η διαδικασία διαβουλεύσεως σχετικά με αυτή την πρόταση είναι άνευ αντικειμένου και πληροφορεί σχετικά το Συμβούλιο.

3. Αν η Επιτροπή δεν ανακαλέσει την πρότασή της, το Κοινοβούλιο παραπέμπει εκ νέου το ζήτημα στην αρμόδια επιτροπή χωρίς να ψηφίσει επί του σχεδίου ψηφίσματος νομοθετικού περιεχομένου.

Στην περίπτωση αυτή, η αρμόδια επιτροπή υποβάλλει προφορική ή γραπτή έκθεση στο Κοινοβούλιο εντός προθεσμίας που ορίζεται από αυτό και η οποία δεν μπορεί να υπερβαίνει τους δύο μήνες.

Η διαδικασία αυτή δεν εφαρμόζεται παρά μόνο μία φορά. Συνεπώς, κατά τη δεύτερη έκθεση, θα πρέπει να γίνει ψηφοφορία επίσης επί του σχεδίου ψηφίσματος νομοθετικού περιεχομένου.

4. Σε περίπτωση που η αρμόδια επιτροπή δεν μπορεί να τηρήσει την προθεσμία, οφείλει να ζητήσει την εκ νέου παραπομπή σε επιτροπή βάσει του άρθρου 129 παράγραφος 1. Αν είναι απαραίτητο, το Κοινοβούλιο μπορεί να ορίσει νέα προθεσμία βάσει του άρθρου 129 παράγραφος 4. Εάν δεν γίνει δεκτή η αίτηση της επιτροπής, το Κοινοβούλιο προβαίνει στη διεξαγωγή ψηφοφορίας επί του σχεδίου ψηφίσματος νομοθετικού περιεχομένου.

Άρθρο 60 Έγκριση τροπολογιών επί προτάσεως της Επιτροπής

1. Αν η πρόταση της Επιτροπής γίνει δεκτή στο σύνολό της, με τροπολογίες όμως που εγκρίθηκαν συγχρόνως, η ψηφοφορία επί του σχεδίου ψηφίσματος νομοθετικού περιεχομένου αναβάλλεται, έως ότου η Επιτροπή γνωστοποιήσει τη θέση της για κάθε μία από τις τροπολογίες του Κοινοβουλίου.

Εάν η Επιτροπή δεν είναι σε θέση να πραγματοποιήσει τέτοια δήλωση μετά το τέλος της ψηφοφορίας του Κοινοβουλίου επί της προτάσεώς της, η Επιτροπή ενημερώνει τον Πρόεδρο ή την αρμόδια επιτροπή για το χρονικό σημείο κατά το οποίο θα είναι σε θέση να πραγματοποιήσει αυτή τη δήλωση 7 η πρόταση εγγράφεται τότε στο σχέδιο ημερησίας διατάξεως της περιόδου συνόδου που ακολουθεί αυτό το χρονικό σημείο.

2. Εφ' όσον η Επιτροπή ανακοινώσει ότι δεν προτίθεται να υιοθετήσει όλες τις τροπολογίες του Κοινοβουλίου, ο εισηγητής της αρμόδιας επιτροπής ή, εφ' όσον αυτός παραλείπει, ο Πρόεδρος αυτής της επιτροπής υποβάλλει επίσημη πρόταση στο Κοινοβούλιο όσον αφορά την σκοπιμότητα διεξαγωγής ψηφοφορίας επί του σχεδίου ψηφίσματος νομοθετικού περιεχομένου. Πριν την υποβολή της προτάσεως αυτής, ο εισηγητής ή ο Πρόεδρος της αρμόδιας επιτροπής μπορεί να ζητήσει από τον Πρόεδρο να αναστείλει την εξέταση του εν λόγω θέματος.

Εφόσον το Κοινοβούλιο αποφασίσει να αναβάλει την ψηφοφορία, το θέμα λογίζεται ως αναπεμφθέν στην αρμόδια επιτροπή προς επανεξέταση.

Στην περίπτωση αυτή, η αρμόδια επιτροπή υποβάλλει, προφορική ή γραπτή έκθεση στο Κοινοβούλιο εντός προθεσμίας που δεν μπορεί να υπερβαίνει τους δύο μήνες.

Εάν η αρμόδια επιτροπή δεν είναι σε θέση να τηρήσει την προθεσμία αυτή, εφαρμόζεται η διαδικασία που προβλέπεται από το άρθρο 59, παράγραφος 4.

Μόνον οι τροπολογίες που κατατίθενται από την αρμόδια επιτροπή και αποβλέπουν στην επίτευξη συμβιβασμού με την Επιτροπή είναι παραδεκτές στο στάδιο αυτό.

3. Η εφαρμογή της παραγράφου 2 δεν στερεί από οιονδήποτε βουλευτή τη δυνατότητα να υποβάλει αίτηση αναπομπής σύμφωνα με το άρθρο 129.

Σε περίπτωση παραπομπής επί τη βάσει του άρθρου 60, παράγραφος 2, η αρμόδια επιτροπή, οφείλει κατά πρώτον, σύμφωνα με την εντολή που της έχει δοθεί να υποβάλει έκθεση στο Κοινοβούλιο μέσα στην καθορισμένη προθεσμία και, ενδεχομένως, να υποβάλει τροπολογίες, με στόχο την επίτευξη συμβιβασμού με την Επιτροπή, χωρίς υποχρέωση να επανεξετάσει στο σύνολό τους τις διατάξεις που έχει εγκρίνει το Κοινοβούλιο.

Υπ' αυτήν ωστόσο, την ιδιότητα λόγω του ανασταλτικού αποτελέσματος της παραπομπής, η επιτροπή είναι απολύτως ελεύθερη, εάν το θεωρεί απαραίτητο για την επίτευξη συμβιβασμού, να προτείνει την επανεξέταση των διατάξεων που έχουν υπερψηφισθεί στην Ολομέλεια.

Στην περίπτωση αυτή, δεδομένου ότι είναι παραδεκτές μόνο οι συμβιβαστικές τροπολογίες της επιτροπής, και προκειμένου να μη θιγεί η κυριαρχία της Συνέλευσης, η έκθεση του άρθρου 60, παράγραφος 2, πρέπει να αναφέρει σαφώς τις διατάξεις που έχουν ήδη εγκριθεί και οι οποίες θα ακυρωθούν εφόσον υιοθετηθούν οι προτεινόμενες τροπολογίες.

ΠΡΩΤΗ ΑΝΑΓΝΩΣΗ - ΔΙΑΔΙΚΑΣΙΑ ΠΑΡΑΚΟΛΟΥΘΗΣΗΣ

Άρθρο 61 Παρακολούθηση γνωμοδοτήσεως του Κοινοβουλίου

1. Κατά την περίοδο που ακολουθεί την έγκριση από το Κοινοβούλιο της γνωμοδοτήσεώς του επί της προτάσεως της Επιτροπής ο πρόεδρος και ο εισηγητής της αρμόδιας επιτροπής παρακολουθούν την πρόοδο της διαδικασίας που οδηγεί στην έγκριση της προτάσεως εκ μέρους του Συμβουλίου, ώστε να εξασφαλίζεται η πιστή τήρηση των δεσμεύσεων της Επιτροπής έναντι του Κοινοβουλίου όσον αφορά τις τροπολογίες του.

2. Κατά το χρονικό αυτό διάστημα και τουλάχιστον κάθε τρεις μήνες, το Συμβούλιο ή, εάν απαιτείται, η Επιτροπή, παρέχουν την απαραίτητη ενημέρωση στην αρμόδια επιτροπή.

3. Η αρμόδια επιτροπή εφιστά ιδίως την προσοχή του Κοινοβουλίου, σε πιθανές ή συντελεσθείσες παραβιάσεις των δεσμεύσεων της Επιτροπής έναντι αυτού.

4. Η αρμόδια επιτροπή μπορεί, εάν κρίνει ότι είναι απαραίτητο και σε οποιοδήποτε στάδιο της διαδικασίας που προβλέπεται σ' αυτό το άρθρο να καταθέσει πρόταση ψηφίσματος βάσει του παρόντος άρθρου με το οποίο να ζητεί από το Κοινοβούλιο

- να καλέσει την Επιτροπή να αποσύρει την πρότασή της ή

- να καλέσει το Συμβούλιο να κινήσει τη διαδικασία συνεννοήσεως με αυτό, σύμφωνα με το άρθρο 63 ή

- να καλέσει το Συμβούλιο να ζητήσει εκ νέου από το Κοινοβούλιο να γνωμοδοτήσει σύμφωνα με το άρθρο 62 ή

- να αποφασίσει να λάβει όποιο μέτρο κρίνει αναγκαίο.

Η εν λόγω πρόταση ψηφίσματος εγγράφεται στο σχέδιο ημερησίας διατάξεως της συνόδου που ακολουθεί την απόφαση της επιτροπής.

Άρθρο 62 Επαναλαμβανόμενη διαβούλευση

Ο Πρόεδρος, κατόπιν αιτήσεως της αρμοδίας επιτροπής, καλεί το Συμβούλιο να πραγματοποιήσει εκ νέου διαβούλευση με το Κοινοβούλιο

- εάν κατόπιν γνωμοδοτήσεως του Κοινοβουλίου η Επιτροπή ανακαλέσει την αρχική της πρόταση για να την αντικαταστήσει με άλλο κείμενο, ή

- εάν η Επιτροπή ή το Συμβούλιο τροποποιήσουν ή προτίθενται να επιφέρουν ουσιαστικές τροποποιήσεις στην αρχική πρόταση επί της οποίας το Κοινοβούλιο εξέδωσε γνωμοδότηση, ή

- εάν λόγω παρόδου του χρόνου ή αλλαγής των περιστάσεων, μεταβληθεί ουσιαστικά η φύση του προβλήματος που αφορά η πρόταση.

Ο Πρόεδρος ζητεί επίσης επανάληψη της διαβουλεύσεως βάσει των οριζομένων σ' αυτό το άρθρο, όταν λάβει σχετικά απόφαση το Κοινοβούλιο κατόπιν προτάσεως μιας πολιτικής ομάδας ή είκοσι εννέα τουλάχιστον βουλευτών.

Άρθρο 63 Διαδικασία συνεννοήσεως

1. Για ορισμένες σημαντικές κοινοτικές αποφάσεις το Κοινοβούλιο μπορεί, κατά την έκδοση της γνωμοδοτήσεώς του, να κινήσει με ενεργό συμμετοχή της Επιτροπής διαδικασία συνεννοήσεως με το Συμβούλιο, όταν αυτό προτίθεται να απομακρυνθεί από τη γνωμοδότηση του Κοινοβουλίου.

2. Η διαδικασία αυτή τίθεται σε εφαρμογή με πρωτοβουλία είτε του Κοινοβουλίου είτε του Συμβουλίου.

3. Σε ό,τι αφορά τη σύνθεση της αντιπροσωπείας και την ακολουθούμενη διαδικασία στην επιτροπή συνεννοήσεως, εφαρμόζεται το άρθρο 75, παράγραφοι 1 έως 7.

4. Η αρμόδια επιτροπή συντάσσει έκθεση επί των αποτελεσμάτων της συνεννοήσεως. Η έκθεση αυτή υποβάλλεται στο Κοινοβούλιο προς συζήτηση και ψήφιση.

ΔΕΥΤΕΡΗ ΑΝΑΓΝΩΣΗ - ΣΤΑΔΙΟ ΕΞΕΤΑΣΕΩΣ ΣΤΗΝ ΕΠΙΤΡΟΠΗ

Άρθρο 64 Ανακοίνωση της κοινής θέσεως του Συμβουλίου

1. Η ανακοίνωση της κοινής θέσεως του Συμβουλίου, σύμφωνα με τα άρθρα 189 Β και 189 Γ της Συνθήκης ΕΚ, πραγματοποιείται όταν ο Πρόεδρος προβαίνει στη σχετική αναγγελία σε συνεδρίαση Ολομελείας. Κατά την ημέρα της ανακοινώσεως ο Πρόεδρος πρέπει να έχει λάβει τα έγγραφα που περιέχουν την κοινή θέση, τους λόγους που ώθησαν το Συμβούλιο να την υιοθετήσει και τη θέση της Επιτροπής, καθώς και τις μεταφράσεις τους στις επίσημες γλώσσες της Ευρωπαϊκής Ενωσης. Η ανακοίνωση του Προέδρου πραγματοποιείται κατά τη διάρκεια της περιόδου συνόδου που ακολουθεί την παραλαβή των εγγράφων.

Προτού προβεί στην ανακοίνωση, ο Πρόεδρος εξακριβώνει, σε διαβούλευση με τον πρόεδρο της αρμόδιας επιτροπής, ότι το κείμενο που του διαβιβάστηκε έχει πραγματικά χαρακτήρα κοινής θέσης και ότι δεν υφίστανται οι περιπτώσεις του άρθρου 62. Στην αντίθετη περίπτωση, ο Πρόεδρος αναζητεί, σε συνεννόηση με την αρμόδια επιτροπή και, ει δυνατόν, σε συμφωνία με το Συμβούλιο την κατάλληλη λύση.

2. Κατάλογος των ανακοινώσεων δημοσιεύεται στα Συνοπτικά Πρακτικά των συνεδριάσεων του Κοινοβουλίου μαζί με την επωνυμία της αρμοδίας επιτροπής.

Άρθρο 65 Προθεσμίες

1. Ο Πρόεδρος, κατόπιν αιτήσεως του προέδρου ή του εισηγητού της αρμόδιας επιτροπής, ζητεί τη συναίνεση του Συμβουλίου για να παραταθεί για ένα μήνα κατ' ανώτατο όριο, η τρίμηνη προθεσμία που ακολουθεί την ανακοίνωση της κοινής θέσεως στο Κοινοβούλιο ή την παρουσίαση της επανεξετασθείσης προτάσεως της Επιτροπής.

2. Ο Πρόεδρος, μετά από διαβούλευση με τον πρόεδρο και τον εισηγητή της αρμοδίας επιτροπής, μπορεί να δεχθεί, εξ ονόματος του Κοινοβουλίου, αίτηση του Συμβουλίου για να παραταθεί για ένα μήνα κατ' ανώτατο όριο η τρίμηνη προθεσμία που ακολουθεί την ανακοίνωση της κοινής θέσεως στο Κοινοβούλιο ή την παρουσίαση της επανεξετασθείσης προτάσεως της Επιτροπής.

Άρθρο 66 Παραπομπή στην αρμόδια επιτροπή και ακολουθούμενη διαδικασία

1. Κατά την ημέρα της ανακοινώσεώς της στο Κοινοβούλιο, σύμφωνα με το άρθρο 64, παρ. 1, η κοινή θέση λογίζεται αυτομάτως παραπεμφθείσα στην αρμόδια επί της ουσίας επιτροπή και στις γνωμοδοτικές επιτροπές που είχαν επιληφθεί κατά την πρώτη ανάγνωση.

2. Η κοινή θέση εγγράφεται, ως πρώτο θέμα της ημερησίας διατάξεως κατά την πρώτη συνεδρίαση της αρμοδίας επί της ουσίας επιτροπής η οποία διεξάγεται μετά την ημερομηνία της ανακοινώσεώς της.

3. Αν δεν ληφθεί διαφορετική απόφαση, κατά τη δεύτερη ανάγνωση παραμένει ως εισηγητής ο εισηγητής της πρώτης αναγνώσεως.

4. Κατά τις διαδικασίες ενώπιον της αρμοδίας επιτροπής εφαρμόζονται οι διατάξεις των άρθρων 69 παράγραφος 1, 71 παράγραφος 1, 72 παράγραφοι 2 και 4 περί δευτέρας αναγνώσεως εκ μέρους του Κοινοβουλίου 7 μόνον τακτικό μέλος ή μόνιμος αναπληρωτής αυτής της επιτροπής μπορεί να καταθέσει προτάσεις απορρίψεως ή τροπολογίες. Η επιτροπή αποφασίζει κατά πλειοψηφία των ψηφισάντων.

5. Η αρμόδια επιτροπή μπορεί να ζητήσει διάλογο με το Συμβούλιο προκειμένου να επιτευχθεί συμβιβασμός (6).

6. Η αρμόδια επιτροπή υποβάλλει «Σύσταση για τη δεύτερη ανάγνωση» όσον αφορά την απόφαση που θα πρέπει να υιοθετήσει το Κοινοβούλιο έναντι της κοινής θέσεως που ενέκρινε το Συμβούλιο. Η Σύσταση περιέχει σύντομη αιτιολόγηση της προτεινόμενης αποφάσεως.

7. Σε περίπτωση εγκρίσεως χωρίς τροποποίηση της κοινής θέσεως, η σύσταση μπορεί να λάβει τη μορφή επιστολής.

ΔΕΥΤΕΡΗ ΑΝΑΓΝΩΣΗ - ΣΤΑΔΙΟ ΕΞΕΤΑΣΕΩΣ ΣΤΗΝ ΟΛΟΜΕΛΕΙΑ

Άρθρο 67 Περάτωση της δεύτερης αναγνώσεως

1. Η κοινή θέση του Συμβουλίου και, αν υπάρχει, η «Σύσταση για τη δεύτερη ανάγνωση» της αρμοδίας επιτροπής εγγράφονται αυτοδικαίως στο σχέδιο ημερησίας διατάξεως της περιόδου συνόδου εκείνης της οποίας η Τετάρτη είναι η πλησιέστερη πριν από την ημερομηνία εκπνοής της τρίμηνης προθεσμίας ή, αν έχει παραταθεί, της τετράμηνης προθεσμίας σύμφωνα με το άρθρο 65, εκτός αν το θέμα έχει συζητηθεί σε προηγούμενη περίοδο συνόδου.

Επειδή οι συστάσεις για τη δεύτερη ανάγνωση είναι κείμενα που μπορούν να εξομοιωθούν με αιτιολογική έκθεση με την οποία η κοινοβουλευτική επιτροπή αιτιολογεί τη στάση της ως προς την κοινή θέση του Συμβουλίου, δεν διενεργείται ψηφοφορία επ' αυτών των κειμένων.

2. Η δεύτερη ανάγνωση περατώνεται όταν εντός των προθεσμιών και σύμφωνα με τους προβλεπόμενους όρους στα άρθρα 189 Β και 189 Γ της Συνθήκης ΕΚ, το Κοινοβούλιο εγκρίνει, απορρίψει ή τροποποιήσει την κοινή θέση.

Άρθρο 68 Έγκριση της κοινής θέσεως του Συμβουλίου χωρίς τροπολογίες

Εφόσον δεν υιοθετηθεί πρόταση για απόρριψη της κοινής θέσεως και δεν εγκριθούν τροπολογίες στην κοινή θέση σύμφωνα με τα άρθρα 71 και 72 εντός των προθεσμιών που ορίζονται στα άρθρα 189 Β και 189 Γ της Συνθήκης ΕΚ, ο Πρόεδρος του Κοινοβουλίου κηρύσσει την έγκριση της κοινής θέσεως χωρίς ψηφοφορία, εκτός εάν το Κοινοβούλιο εγκρίνει την κοινή θέση του Συμβουλίου με την πλειοψηφία των ψηφισάντων.

Άρθρο 69 Πρόθεση απορρίψεως της κοινής θέσεως του Συμβουλίου

1. Για τις νομοθετικές προτάσεις, που εμπίπτουν στο άρθρο 189 Β της Συνθήκης ΕΚ, μια επιτροπή, μια πολιτική ομάδα ή είκοσι εννέα βουλευτές μπορούν να καταθέσουν γραπτώς, και εντός προθεσμίας καθοριζομένης από τον Πρόεδρο, πρόταση δηλώσεως εκ μέρους του Κοινοβουλίου της προθέσεώς του να απορρίψει την κοινή θέση του Συμβουλίου. Για την έγκριση της ανωτέρω προτάσεως, απαιτείται η πλειοψηφία των βουλευτών που απαρτίζουν το Κοινοβούλιο. Η ψηφοφορία επί της προτάσεως δηλώσεως της προθέσεως για την απόρριψη της κοινής θέσεως προηγείται της ψηφοφορίας επί τυχόν τροπολογιών.

2. Εάν η πρόταση δηλώσεως της προθέσεως για απόρριψη της κοινής θέσεως εγκριθεί, ο Πρόεδρος ερωτά το Συμβούλιο εάν προτίθεται να συγκαλέσει την επιτροπή συνδιαλλαγής. Εάν το Συμβούλιο δεν προτίθεται να συγκαλέσει την επιτροπή αυτή, ο Πρόεδρος ανακοινώνει στην Ολομέλεια ότι η διαδικασία περατώθηκε και η προτεινόμενη πράξη θεωρείται μη εγκριθείσα.

3. Σε ό,τι αφορά τη σύνθεση της αντιπροσωπείας στην επιτροπή συνδιαλλαγής και την ακολουθούμενη διαδικασία, εφαρμόζονται οι διατάξεις του άρθρου 75.

Άρθρο 70 Συνδιαλλαγή κατά τη δεύτερη ανάγνωση

1. Υπό το φως των συμπερασμάτων της συγκληθείσης σύμφωνα με το άρθρο 69 παράγραφος 2, επιτροπής συνδιαλλαγής, η αντιπροσωπεία του Κοινοβουλίου μπορεί να συστήσει στο τελευταίο να επιβεβαιώσει την απόρριψη της κοινής θέσεως με ξεχωριστή ψηφοφορία με την πλειοψηφία των βουλευτών που το απαρτίζουν. Εάν το Κοινοβούλιο επιβεβαιώσει την απόρριψη, ο Πρόεδρος κηρύσσει τη νομοθετική διαδικασία περατωθείσα.

Εάν το Κοινοβούλιο δεν επιβεβαιώσει την απόρριψη με την απαιτούμενη πλειοψηφία, προχωρεί στην εξέταση της κοινής θέσεως και τυχόν τροπολογιών επ' αυτής.

2. Υπό το φως των συμπερασμάτων της επιτροπής συνδιαλλαγής, η αντιπροσωπεία του Κοινοβουλίου μπορεί να συστήσει την επανάληψη της εξετάσεως της κοινής θέσεως και τυχόν τροπολογιών επ' αυτής ή, κατόπιν διαβουλεύσεως με την αρμόδια επιτροπή, να προτείνει νέες τροπολογίες για εξέταση στη συνεδρίαση ολομελείας του Κοινοβουλίου, σύμφωνα με το άρθρο 72.

Η αντιπροσωπεία μπορεί να συστήσει την εφαρμογή του άρθρου 115, παρ. 5, για την ψηφοφορία επί των τροπολογιών.

Άρθρο 71 Απόρριψη της κοινής θέσεως του Συμβουλίου

1. Η αρμόδια επιτροπή, μια πολιτική ομάδα ή είκοσι εννέα τουλάχιστον βουλευτές μπορούν, εντός προθεσμίας που καθορίζεται από τον Πρόεδρο, να καταθέσει εγγράφως πρόταση απορρίψεως της κοινής θέσεως του Συμβουλίου. Αυτή η πρόταση πρέπει να συγκεντρώσει, για να εγκριθεί, την πλειοψηφία των βουλευτών που απαρτίζουν το Κοινοβούλιο. Πρόταση για την απόρριψη της κοινής θέσεως πρέπει να ψηφισθεί πριν από την ψηφοφορία επί των τυχόν τροπολογιών.

2. Παρά την ψηφοφορία του Κοινοβουλίου κατά της προτάσεως για την απόρριψη της κοινής θέσεως, το Κοινοβούλιο μπορεί κατόπιν συστάσεως του εισηγητού, να εξετάσει περαιτέρω πρόταση απορρίψεως αφού ψηφίσει επί των τροπολογιών και ακούσει δήλωση της Επιτροπής σύμφωνα με το άρθρο 72, παρ. 4.

3. Εάν η κοινή θέση του Συμβουλίου απορριφθεί, ο Πρόεδρος καλεί την Επιτροπή να αποσύρει την πρότασή της.

4. Εάν η Επιτροπή αποσύρει την πρότασή της, ο Πρόεδρος θεωρεί τη διαδικασία συνεργασίας επί της προτάσεως άνευ αντικειμένου και ενημερώνει σχετικά το Συμβούλιο.

Άρθρο 72 Τροπολογίες στην κοινή θέση του Συμβουλίου

1. Η αρμόδια επί της ουσίας επιτροπή, πολιτική ομάδα ή είκοσι εννέα τουλάχιστον βουλευτές μπορούν να καταθέσουν τροπολογίες επί της κοινής θέσεως του Συμβουλίου, οι οποίες εξετάζονται στις συνεδριάσεις ολομελείας.

2. Οι τροπολογίες στην κοινή θέση θεωρούνται παραδεκτές μόνον αν είναι σύμφωνες με τις διατάξεις των άρθρων 124 και 125 και

α) αποσκοπούν στη συνολική ή μερική αποκατάσταση της θέσεως που ενέκρινε το Κοινοβούλιο κατά την πρώτη ανάγνωση ή

β) πρόκειται για συμβιβαστικές τροπολογίες που αντιπροσωπεύουν συμφωνία μεταξύ Συμβουλίου και Κοινοβουλίου, ή

γ) αποσκοπούν στην τροποποίηση τμήματος του κειμένου της κοινής θέσεως που δεν υπήρχε ή υπήρχε με διαφορετικό περιεχόμενο στην πρόταση η οποία είχε υποβληθεί σε πρώτη ανάγνωση χωρίς να συνιστούν ουσιώδη τροποποίηση υπό την έννοια του άρθρου 62.

Η απόφαση του Προέδρου να κηρύξει τροπολογία παραδεκτή ή μη, δεν μπορεί να αμφισβητηθεί.

3. Τροπολογία εγκρίνεται μόνον εφόσον συγκεντρώσει την πλειοψηφία των βουλευτών που απαρτίζουν το Κοινοβούλιο.

4. Εάν εγκριθούν μία ή περισσότερες τροπολογίες, ο εισηγητής της αρμοδίας επιτροπής, ή εφ' όσον αυτός παραλείψει, ο Πρόεδρος αυτής της επιτροπής ζητεί από την Επιτροπή να γνωστοποιήσει τη θέση της.

Άρθρο 73 Συνέπειες της μη υιοθετήσεως των τροπολογιών του Κοινοβουλίου από την Επιτροπή στην επανεξετασθείσα πρότασή της

1. Για τις νομοθετικές προτάσεις που υποβάλλονται σύμφωνα με το άρθρο 189 Γ της Συνθήκης ΕΚ, η Διάσκεψη των Προέδρων εγγράφει την επανεξετασθείσα πρόταση της Επιτροπής στο σχέδιο ημερησίας διατάξεως της περιόδου συνόδου που ακολουθεί την έγκριση, και ο Πρόεδρος ζητεί από την Επιτροπή να ενημερώσει το Κοινοβούλιο σχετικά με τους λόγους που οδήγησαν την Επιτροπή να μην αποδεχθεί τις τροπολογίες του Κοινοβουλίου.

2. Το Κοινοβούλιο μπορεί, με πλειοψηφία των βουλευτών που το απαρτίζουν, να ζητήσει από την Επιτροπή να αποσύρει την πρότασή της.

ΤΡΙΤΗ ΑΝΑΓΝΩΣΗ - ΣΥΝΔΙΑΛΛΑΓΗ

Άρθρο 74 Σύγκληση της επιτροπής συνδιαλλαγής

Αν το Συμβούλιο αδυνατεί να εγκρίνει όλες τις τροπολογίες του Κοινοβουλίου στην κοινή θέση, ο Πρόεδρος, κατόπιν διαβουλεύσεως με τους προέδρους των πολιτικών ομάδων καθώς και με τον πρόεδρο και τον εισηγητή της αρμόδιας επιτροπής, μπορεί να συναινέσει για την ημερομηνία και τον τόπο της πρώτης συνεδριάσεως της επιτροπής συνδιαλλαγής. Η προθεσμία των έξι εβδομάδων για την επιτροπή συνδιαλλαγής να συμφωνήσει σε κοινό σχέδιο αρχίζει από την ημέρα κατά την οποία συνεδριάζει για πρώτη φορά η επιτροπή.

Άρθρο 75 Αντιπροσωπεία στην επιτροπή συνδιαλλαγής

1. Η αντιπροσωπεία του Κοινοβουλίου στην επιτροπή συνδιαλλαγής αποτελείται από αριθμό μελών ίσο με τον αριθμό των μελών της αντιπροσωπείας του Συμβουλίου.

2. Η πολιτική σύνθεση της αντιπροσωπείας αντικατοπτρίζει τη σύνθεση του Κοινοβουλίου ως προς τις πολιτικές ομάδες. Η Διάσκεψη των Προέδρων ορίζει τον ακριβή αριθμό των μελών από κάθε πολιτική ομάδα που την συγκροτούν.

3. Τα μέλη της αντιπροσωπείας ορίζονται από τις πολιτικές ομάδες για κάθε συγκεκριμένη περίπτωση συνδιαλλαγής, κατά προτίμηση μεταξύ των μελών των ενδιαφερομένων επιτροπών, εξαιρέσει τριών μελών, τα οποία ορίζονται ως μόνιμα μέλη διαδοχικών αντιπροσωπειών για μια περίοδο 12 μηνών. Τα τρία μόνιμα μέλη ορίζονται από τις πολιτικές ομάδες μεταξύ των αντιπροέδρων και εκπροσωπούν τουλάχιστον δύο διαφορετικές πολιτικές ομάδες. Ο πρόεδρος και ο εισηγητής της αρμόδιας επιτροπής είναι σε κάθε περίπτωση μέλη της αντιπροσωπείας.

4. Οι εκπροσωπούμενες στην αντιπροσωπεία πολιτικές ομάδες επιτρέπεται να ορίζουν αναπληρωτές, οι οποίοι μπορούν να συμμετέχουν στις εργασίες της επιτροπής συνδιαλλαγής μόνον εάν το τακτικό μέλος απουσιάζει καθ' όλη τη διάρκεια της συνεδριάσεως.

5. Μη εκπροσωπούμενες στην αντιπροσωπεία πολιτικές ομάδες μπορούν να αποστέλλουν έναν εκπρόσωπο η κάθε μια στις εσωτερικές προπαρασκευαστικές συνεδριάσεις της αντιπροσωπείας.

6. Επικεφαλής της αντιπροσωπείας είναι ο Πρόεδρος ή ένα από τα τρία μόνιμα μέλη.

7. Η αντιπροσωπεία αποφασίζει με την πλειοψηφία των μελών της. Οι διαβουλεύσεις της διεξάγονται κεκλεισμένων των θυρών.

Η Διάσκεψη των Προέδρων μπορεί να καθορίσει συμπληρωματικές οδηγίες διαδικασίας για τις εργασίες της αντιπροσωπείας στην επιτροπή συνδιαλλαγής.

8. Η αντιπροσωπεία ανακοινώνει εγκαίρως στο Κοινοβούλιο τα αποτελέσματα της συνδιαλλαγής, μαζί με τυχόν προταθείσες τροπολογίες ή προτάσεις συμβιβασμού, για να μπορέσει το τελευταίο να προβεί σε περαιτέρω διαδικαστικές ενέργειες σύμφωνα με τις διατάξεις της Συνθήκης ΕΚ.

Άρθρο 76 Προθεσμίες

1. Ο Πρόεδρος, κατόπιν αιτήσεως της αντιπροσωπείας, ζητεί τη συναίνεση του Συμβουλίου για την παράταση, κατά δύο εβδομάδες το πολύ, των προθεσμιών των έξι εβδομάδων που προβλέπεται για τις εργασίες της επιτροπής συνδιαλλαγής καθώς και για την έγκριση κοινού σχεδίου ή για την απόρριψη κειμένου του Συμβουλίου.

2. Ο Πρόεδρος, κατόπιν διαβουλεύσεως με την αντιπροσωπεία, μπορεί να εγκρίνει εξ ονόματος του Κοινοβουλίου αίτηση του Συμβουλίου για παράταση, κατά δύο εβδομάδες κατ' ανώτατο όριο, της προθεσμίας των έξι εβδομάδων που αναφέρεται στην παράγραφο 1.

ΤΡΙΤΗ ΑΝΑΓΝΩΣΗ - ΣΤΑΔΙΟ ΕΞΕΤΑΣΕΩΣ ΣΤΗΝ ΟΛΟΜΕΛΕΙΑ

Άρθρο 77 Κοινό σχέδιο

1. Εάν η επιτροπή συνδιαλλαγής συμφωνήσει επί ενός κοινού σχεδίου, το θέμα εγγράφεται αυτεπαγγέλτως στην ημερήσια διάταξη της τελευταίας περιόδου συνόδου που προβλέπεται να διεξαχθεί εντός έξι εβδομάδων, ή, εάν δοθεί παράταση οκτώ εβδομάδων, από την ημέρα που η επιτροπή συνδιαλλαγής έδωσε την έγκρισή της, εκτός εάν το θέμα εξετασθεί νωρίτερα.

2. Το Κοινοβούλιο εξετάζει το κοινό σχέδιο βάσει εκθέσεως της αντιπροσωπείας του στην επιτροπή συνδιαλλαγής.

3. Δεν επιτρέπεται η κατάθεση τροπολογιών στο κοινό σχέδιο.

4. Το κοινό σχέδιο στο σύνολό του αποτελεί αντικείμενο μιας και μοναδικής ψηφοφορίας. Προς έγκριση του κοινού σχεδίου απαιτείται η πλειοψηφία των ψηφισάντων.

Άρθρο 78 Κείμενο του Συμβουλίου

1. Εάν δεν επιτευχθεί συμφωνία στην επιτροπή συνδιαλλαγής επί κοινού σχεδίου, ο Πρόεδρος καλεί την Επιτροπή να αποσύρει την πρότασή της και καλεί το Συμβούλιο, σε κάθε περίπτωση, να μην εγκρίνει θέση σύμφωνα με το άρθρο 189 Β, παρ. 6 της Συνθήκης ΕΚ. Εάν το Συμβούλιο επιβεβαιώσει παρά ταύτα την κοινή του θέση, ο Πρόεδρος του Συμβουλίου καλείται να δικαιολογήσει την απόφαση αυτή ενώπιον της Ολομέλειας. Το θέμα εγγράφεται αυτεπαγγέλτως στην ημερήσια διάταξη της τελευταίας περιόδου συνόδου εντός έξι εβδομάδων ή οκτώ εβδομάδων, εάν δοθεί παράταση, από της ημέρας επιβεβαιώσεως της κοινής θέσεως από το Συμβούλιο, εκτός αν το θέμα έχει εξετασθεί νωρίτερα.

2. Το Κοινοβούλιο εξετάζει το κείμενο του Συμβουλίου βάσει εκθέσεως της αντιπροσωπείας του στην επιτροπή συνδιαλλαγής.

3. Δεν επιτρέπεται η κατάθεση τροπολογιών στο κείμενο του Συμβουλίου.

4. Το κείμενο του Συμβουλίου στο σύνολό του αποτελεί αντικείμενο μιας και μοναδικής ψηφοφορίας. Το Κοινοβούλιο ψηφίζει επί προτάσεως απορρίψεως του κειμένου του Συμβουλίου. Εάν η ανωτέρω πρόταση λάβει την πλειοψηφία των μελών που απαρτίζουν το Κοινοβούλιο, ο Πρόεδρος κηρύσσει την προτεινόμενη πράξη μη εγκριθείσα.

Άρθρο 79 Υπογραφή εγκριθεισών πράξεων

Όσες νομοθετικές πράξεις εγκρίθηκαν σύμφωνα με τη διαδικασία του άρθρου 189 Β της Συνθήκης ΕΚ, ο Πρόεδρος, αφού βεβαιωθεί για την κανονική περάτωση όλων των διαδικασιών, τις υπογράφει μαζί με τον Πρόεδρο του Συμβουλίου και φροντίζει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

ΔΙΑΔΙΚΑΣΙΑ ΣΥΜΦΩΝΗΣ ΓΝΩΜΗΣ

Άρθρο 80 Περάτωση της διαδικασίας σύμφωνης γνώμης

1. Το Κοινοβούλιο, όταν του ζητηθεί, παρέχει τη σύμφωνη γνώμη του σε διεθνή συμφωνία ή νομοθετική πρόταση, αποφασίζοντας βάσει συστάσεως της αρμόδιας επιτροπής του, η οποία αποβλέπει στην έγκριση ή την απόρριψη του εγγράφου το οποίο αποτελεί το αντικείμενο της διαβούλευσης.

Το Κοινοβούλιο αποφασίζει στη συνέχεια σε μία και μοναδική ψηφοφορία επ' αυτού του εγγράφου, στο οποίο δεν επιτρέπεται να κατατεθούν τροπολογίες. Η απαιτούμενη πλειοψηφία για την έγκριση της σύμφωνης γνώμης είναι η προβλεπόμενη στο αντίστοιχο άρθρο της Συνθήκης ΕΚ.

2. Για τις συνθήκες προσχωρήσεως και τις διεθνείς συμφωνίες εφαρμόζονται αντιστοίχως τα άρθρα 89 και 90.

3. Για τις νομοθετικές προτάσεις η αρμόδια επιτροπή μπορεί να αποφασίσει, προκειμένου να διευκολυνθεί η θετική έκβαση της διαδικασίας, την υποβολή προσωρινής εκθέσεως στο Κοινοβούλιο μαζί με σχέδιο ψηφίσματος, που περιέχει συστάσεις για την τροποποίηση ή την εφαρμογή της εν λόγω προτάσεως.

Εάν το Κοινοβούλιο εγκρίνει τουλάχιστον μία σύσταση με την ίδια πλειοψηφία που απαιτείται για την σύμφωνη γνώμη, ο Πρόεδρος ζητεί να κινηθεί διαδικασία συνεννοήσεως με το Συμβούλιο.

Η αρμόδια επιτροπή προβαίνει στην τελική της σύσταση για τη σύμφωνη γνώμη του Κοινοβουλίου, ανάλογα με την έκβαση της συνεννοήσεως με το Συμβούλιο.

ΕΞΟΥΣΙΕΣ ΕΛΕΓΧΟΥ

Άρθρο 81 Εκτελεστικές εξουσίες

Όταν η Επιτροπή υποβάλλει στο Κοινοβούλιο εκτελεστικό μέτρο που έχει παραπέμψει σε διαχειριστική επιτροπή, ή σχέδιο εκτελεστικού μέτρου που έχει παραπέμψει σε συμβουλευτική επιτροπή, ο Πρόεδρος διαβιβάζει το εν λόγω έγγραφο στην αρμόδια επιτροπή για την πρόταση από την οποία απορρέουν οι εκτελεστικές διατάξεις.

Άρθρο 82 Επίσημη κωδικοποίηση της κοινοτικής νομοθεσ